##

## **Metsaseaduse ja keskkonnatasude seaduse muutmise seaduse eelnõu seletuskiri**

1. Sissejuhatus

1.1. Sisukokkuvõte

Metsaseaduse (edaspidi *MS*) muutmise eesmärk on ühtlustada riiklike arengukavade koostamise põhimõtted, vähendada raiealade suurust sh ka kasvukohatüübist lähtuvalt, edendada puu- ja põõsaistandike (edaspidi *istandikud*) rajamist ning püsimetsandust ja elurikkuse kaitset ning ajakohastada metsakorraldust reguleerivaid sätteid. Muudatusega kehtestatakse juriidilistele isikutele uued trahvimäärad ning uue põhimõttena lisatakse ka kohustus teavitada metsateatise alusel tehtud raietöödest. Mitmete muudatuste eesmärk on vähendada ühelt poolt riigiasutuste töökoormust, kuid teisalt ka inimeste/ettevõtete halduskoormust.

1.2. Eelnõu ettevalmistaja

Metsaseaduse muudatused valmistasid ette Kliimaministeeriumi metsaosakonna juhataja Meelis Seedre (meelis.seedre@kliimaministeerium.ee), metsaosakonna nõunikud Maret Parv (tehnilised muudatused, püsimetsandus, raadamine; maret.parv@kliimaministeerium.ee), Rauno Reinberg (puu- ja põõsaistandikud; rauno.reinberg@kliimaministeerium.ee), metsaosakonna peaspetsialistid Epp Kikas (puu- ja põõsaistandikud; epp.kikas@kliimaministeerium.ee) ja Arvi Toss (püsimetsandus, raadamine; arvi.toss@kliimaministeerium.ee), kliimaministri teadusnõunik Aveliina Helm (aveliina.helm@kliimaministeerium.ee), Keskkonnaameti ja Keskkonnaagentuuri metsaosakondade spetsialistid, Kliimaministeeriumi õigusosakonna nõunik Marko Lelov (õigusanalüüs; marko.lelov@kliimaministeerium.ee).

1.3. Märkused

Eelnõu ei ole seotud ühegi teise menetluses oleva eelnõuga. Eelnõu on seotud Euroopa Parlamendi ja nõukogu määruse (EL) 2023/1115, milles käsitletakse teatavate raadamise ja metsade degradeerumisega seotud saaduste ja toodete liidu turul kättesaadavaks tegemist ja liidust eksportimist ning millega tunnistatakse kehtetuks määrus (EL) nr 995/2010 rakendamisega.

Eelnõu metsanduse arengukava ja metsateatise alusel tehtava raie teavitust käsitlev osa on seotud Vabariigi Valitsuse tegevusprogrammi 2023–2027[[1]](#footnote-2) punktidega 5.2.2 ja 5.2.5.

Eelnõukohase seadusega muudetakse metsaseaduse redaktsiooni RT I, 05.01.2024, 4.

Eelnõukohase seaduse vastuvõtmiseks on vaja Riigikogu poolthäälte enamust.

2. Seaduse eesmärk

Eelnõus sätestatud muudatused tehakse eesmärgiga:

1) tagada kestlik metsandus, keskkonnahoidlik maakasutus, metsaelustiku kaitse, suurem ühiskondlik ja isiklik kasu metsadest, teadus-arendustegevuse soodustamine, keskkonnakahjude vähendamine;

2) riigiasustuste töökoormuse vähendamine ja asjaajamise efektiivsuse suurendamine;

3) inimeste/ettevõtete halduskoormuse vähendamine;

4) väiksemad haldusesisesed ümberkorraldused.

Eesmärkide täitmiseks teeme järgnevat.

1) **Regulatsioon istandike rajamiseks ja majandamiseks.** Kehtestatakse tingimused, mille alusel saab maa-ala kanda metsaregistrisse istandikuna. Istandike rajamine ja hooldamine erineb tavalisest metsamaa majandamisest, mistõttu on vajalik selge õiguslik raamistik.

2) **Püsimetsanduse edendamine riigimetsas.** Riigimetsa majandusmetsas luuakse võimalus hakata metsa vanuselist struktuuri valikraietega mitmekesistama juba enne raieküpsuse saavutamist. Püsimetsandus on metsa majandamise viis, millega kujundatakse ja hoitakse struktuurilt, liigiliselt ja vanuseliselt mitmekesist puistut ning kus vanad puud ja puude tukad on alati olemas.

3) **Säilikpuude arvu suurendamine lageraielankidel.** Suurendatakse säilikpuude hulka ja mahtu, et tagada metsamaastike mitmekesisus ning soodustada metsaelustikule vajalike tingimuste säilimist ja ruumilist järjepidevust.

4) **Lageraielangi pindala vähendamine.** Madalsoo, lodu, siirdesoo ja raba kasvukohatüübi metsades piiratakse lageraielangi maksimaalset pindala kahe hektariga. Muudatus aitab kaitsta õrnu soomuldasid, soodustada alade taastumist ning vähendada keskkonnatingimuste ja veerežiimi järskude muutuste mõju. Muudes kasvukohatüüpides viiakse lageraielangi maksimaalne pindala seitsmelt hektarilt viiele hektarile. Väiksemad raielangid toetavad metsaelustiku taastumist, aitavad säilitada elupaikade sidusust ning metsamaastiku mitmekesisust.

5) **Kujundusraied poollooduslikel kooslustel.** Võimaldatakse Eesti looduse infosüsteemi kantud poollooduslikel kooslustel puittaimede eemaldamist kujundusraietega vastavalt elupaiga tegevuskavale. Poollooduslikud kooslused ehk pärandniidud on Eesti liigirohkeimate ja haruldasemate ökosüstemide seas, nad kuuluvad ka loodusdirektiivi I lisa elupaikade hulka ning nende taastamise ja kaitse kohustus tuleneb rahvusvahelistest looduse ja bioloogilise mitmekesisuse kaitset ja taastamist käsitlevatest konventsioonidest.

6) **Õppe ja teadustöö soodustamine.** Kehtestatakse regulatsioon, mis võimaldab Keskkonnaameti loal kalduda kõrvale metsaseaduses sätestatust, et toetada metsandusalast õppe-, teadus- ja arendustegevust.

7) **Metsaregistri arendamine.** Metsaregistrisse saab edaspidi esitada metsa inventeerimisandmeid eraldisepõhiselt. Registrisse lisatakse istandike asukoha, puuliigi ja pindala info ning luuakse võimalus tähistada püsimetsanduses majandatavad puistud riigimetsas.
8) **Ajakohastatakse juriidilistele isikutele kehtivaid trahvimäärasid.** Juriidiliste isikute maksimaalset rahatrahvi suurendatakse, kuna praegu kehtivad määrad (2000–3200 eurot) ei ole enam mõjusad arvestades 18 aasta jooksul toimunud sissetulekute ja elukalliduse kasvu. Trahvid peavad vastama karistusõiguse põhimõttele, et rikkumine ei tasuks end ära.

9) **Raie teavitamiskohustus.** Metsaomanikud peavad pärast raiete tegemist teavitama Keskkonnaametit tööde lõpetamisest. Kuna alates 2024. aasta 1. juulist kehtib metsateatis 24 kuud, on tööde tegemiseks rohkem aega. Riigil on aga vajalik igal aastal saada ülevaade raiete asukohtadest ja ulatusest kasvuhoonegaaside prognooside koostamiseks.

Arvestades Vabariigi Valitsuse 22. novembri 2011. aasta määruse nr 180 „Hea õigusloome ja normitehnika eeskiri“ (edaspidi *HÕNTE*) § 1 lõike 2 punkti 5, ei koostatud enne seaduseelnõu ja seletuskirja väljatöötamist eelnõu vajaduse kooskõlastamiseks ja õiguslike valikute selgitamiseks väljatöötamiskavatsust. Muudatustega ei kaasne sellist olulist õiguslikku muudatust ega muud olulist mõju, mis oleks vajanud eraldi väljatöötamiskavatsuse koostamist.

3. Eelnõu sisu ja võrdlev analüüs

Eelnõukohane seadus koosneb kolmest paragrahvist. Esimeses paragrahvis käsitletakse metsaseaduse muudatusi ja teises keskkonnatasude seaduse muudatust. Paragrahv 3 on jõustumisnorm, milles sätestatakse jõustumise erisused.

**Punktiga 1** täiendatakse metsaseaduse eesmärki § 2 lõikes 2 tingituna vajadusest muutunud ja kiirelt muutuvate kliimaoludega arvestamiseks, kliimamuutuste mõjude leevendamiseks ja metsade kliimamuutustega kohanemiseks, mida varasemalt ei ole osatud seadusloomes ette näha ega arvesse võtta.

**Punktiga 2** täpsustatakse metsa definitsiooni § 3 lõikes 1. Mets on terviklik ökosüsteem, mille lahutamatuks osaks on ka teised liigirühmad (bakterid, seened jm), mitte ainult loomastik ja taimestik. Seetõttu on asjakohane kasutada nende asemel mõistet „elustik“, mis hõlmab laiemalt metsadega seotud ja neile iseloomulikke elustikurühmasid ja liike.

**Punktiga 3** täpsustatakse § 3 lõikes 4 istandiku määratlust, kõrvaldades senised tingimused, mis puudutasid istandikes puude ja põõsaste regulaarset seadut ja ühevanuselisena majandamist. Praegune määratlus ei ole ennast õigustanud, kuna erinevad puuliigid uuenevad sageli istandikes ka looduslikult, mistõttu ei saa puhul rääkida regulaarse seaduga või ühevanuselisest majandamisest. Näiteks hübriidhaavikud paljunevad hästi juurevõsudest, kased aga seemnetest. Muudatus võimaldab istandikke rajada ja hooldada sihipäraselt, näiteks puidu mahu, kvaliteedi või eriliste omadustega toodangu saamiseks, ilma et neile tulevikus kehtiks metsaseaduse piirangud.

Mõiste „intensiivne kasvatamine“ viitab istandike rajamisele ja majandamisele peamiselt puidutootmise eesmärgil. Istandikke hooldatakse selle saavutamiseks õigeaegsete ning puistu kvaliteeti ja jämeduskasvu parandavate harvendusraietega ja muude võtetega.

Edaspidi loetakse istandikeks ainult need alad, mis on kantud riiklikusse metsaregistrisse. Metsaregistris registreeritud istandike kohta kehtestatakse metsaseadusest erinevad nõuded nende majandamisele.

Muudatus on vajalik, kuna praeguse regulatsiooni kohaselt muutub mittemetsamaale rajatud istandik metsamaaks, kui seal kasvab puittaimestik, mis vastab metsaseaduse § 3 lõike 2 punktile 2. Kehtiva metsaseaduse (§ 3 lg-te 3 ja 4) järgi puudub võimalus, et alasid käsitletaks kuni raieni istandikena. Hetkel kaardistatakse istandikena rajatud alad puude kasvades keskkonnaministri 20.12.2013. a määruse nr 76 „Topograafiliste andmete hõive kord ja üldist tähtsust omavad topograafilised nähtused“ § 27 lg 4 ja § 29 lg 2 p 1 alusel Eesti topograafia andmekogus (ETAK) metsana ning kantakse metsamaa kõlvikuna maakatastri kõlvikukaardile..

ETAK-i andmete uuendamine toimub aeropildistamise ja aerolaserskaneerimise (ALS) alusel (laiatarbe sõnakasutuses *lidarandmed*) automaatkandena maakatastris (minu.kataster.ee). ETAK-il puudub menetluskeskkond ning praegune andmehõive metoodika ei võimalda lidarandmete põhjal eristada istandiku alasid metsast.

Muudatuse põhjal on vaja täiendada keskkonnaministri 28.08.2017. a määruse nr 32 „Metsaressursi arvestuse riikliku registri põhimäärus“ (edaspidi määrus nr 32) 2., 3. ja 6. peatükki. Istandike reguleerimise on ministeerium ette näinud juba eraldiseisvana „Metsanduse arengukavas aastani 2030“ ja selle eesmärk on luua õigusraamistik istandike ja lühikese raieringiga puistute kasvatamise reguleerimiseks.

Muudatuste üldeesmärgiks on toetada metsanduse jätkusuutlikkust ja keskkonnahoidlikku maakasutust.

**Punktiga 4** täiendatakse seadust §-ga 3¹ (Istandiku rajamine ja majandamine). **Lõikes 1** määratakse, milliseid alasid saab kanda metsaregistrisse istandikuna. Istandike rajamine ja hooldus on võrreldes muu metsamaa kasutusega erinev, mistõttu on sätestatud tingimused alale, mida saab metsaregistrisse kanda istandikuna. Toidujulgeoleku tagamiseks ei ole lubatud istandikke rajada aktiivses kasutuses olevale põllumaale, mistõttu on määratud tingimus, et maa-ala kohta ei ole viimase viie aasta jooksul makstud Euroopa Liidu ühise põllumajanduspoliitika rakendamise seaduse alusel toetust (lg 1 p 1).

Poollooduslikele kooslustele ehk pärandniitudele ei ole istandikke lubatud rajada, sest nende koosluste soodsa seisundi saavutamiseks on vaja tänaseks säilinud alasid hoida avatuna ning soosida elurikkust edendavat majandamist (lg 1 p 2). Samuti ei või istandikke rajada Eesti looduse infosüsteemi kantud I ja II kategooria kaitsealuste liikide leiukohtadesse (lg 1 p 3) ning välistatakse maa-alad, mis on loodusobjektina kaitse alla võetud kuna nende alade eesmärk on säilitada sealseid ökosüsteeme ja maastikke.

Istandikud ning nende rajamiseks ja hoolduseks vajalikud tegevused võivad mõjutada veerežiimi ja muldade seisundit soomuldade puhul. Seetõttu on eelnõukohaselt piiratud istandike rajamine mittemetsamaal väljaspool soomuldasid (turvasmullad, lammimullad) ja rannikumuldasid paiknevate aladega (lg 1 p 4). Väheste teadmiste tõttu istandike pikemaajalisest keskkonnamõjust nii istandiku alale kui ka ümbritsevale maastikule, ei ole võimalik ka nende rajamine ammendatud turbakarjääridesse.

Istandikku ei saa rajada ka maa-alale, mis on väärtuslik põllumajandusmaa või väärtuslikul maastik (lg 1 p 5). Eesti toidu varustuskindluse tagamisel on oluline tagada võimalikult suures ulatuses kõrgema viljelusväärtusega põllumajandusmaa ehk väärtusliku põllumajandusmaa säilimine põllumajanduslikuks tegevuseks. Väärtusliku põllumaa ning väärtusliku maastiku puhul on tegemist maakonnaplaneeringus märgitud aladega, mis on kõrge mullaboniteediga.

Väärtuslikud püsirohumaad (lg 1 p 6) on kõrge loodusväärtusega alad, kus on kujunemas looduslik taimestik ja seeläbi tagatud tingimused kõrgema liigirikkuse kujunemiseks. Seetõttu on seatud tingimuseks, et istandiku saab rajada kui maa-alale, mida ei ole (läbi viidud inventuuri kohaselt) loetud väärtuslikuks püsirohumaaks.

Väärtuslikele püsirohumaadele on iseloomulik pikemaajalisem põllumajandusliku uuendamise puudumine ning seetõttu taastuv looduslik niidutaimestik, mis on tuvastatav indikaatorliikide abil. Looduslikud niidud, pikaajalised püsirohumaad ja pärandniidud on põllumajandusmaastikus elurikkuse allikad ehk tuumalad, mis pakuvad toitumis-, paljunemis-, pesitsus-, elu-, talvitumis- ja varjepaiku väga paljudele liikidele. Nendelt aladelt saavad kasulikud organismid levida edasi agro-ökosüsteemidesse ja pakkuda põllumajandusele vajalikke looduse hüvesid (ökosüsteemiteenuseid) nagu näiteks tolmeldamine ja looduslik kahjuritõrje. Niidualasid on võrreldes teiste ökosüsteemidega Eesti maastikes väga vähe säilinud, seetõttu ei tohiks neil lasta võsastuda, teha neile istandikke või metsastada. Väärtuslikel püsirohumaadel tuleks soosida ekstensiivset karjatamist või niitmist.

Alustatud on väärtuslike püsirohumaade inventuuridega. Väärtuslike püsirohumaade inventeerimise metoodika on välja töötatud Tartu ülikoolis Life IP projekti „Loodusrikas Eesti“ raames. Inventeerija peab vastavalt metoodikale täitma väärtuslike püsirohumaade inventeerimise ankeedi ja andma iga põllu kohta hinnangu, kas on või ei ole tegemist väärtusliku püsirohumaaga. Aastatel 2024-2027 viib väärtuslike püsirohumaade inventuure läbi Regionaal- ja Põllumajandusministeeriumiga sõlmitud lepingu alusel Pärandkoosluste Kaitse Ühing (edaspidi PKÜ). Inventeeritud ja väärtuslikeks tunnistatud alad kantakse Põllumajanduse Registrite ja Informatsiooni Ametis väärtuslike püsirohumaade kaardikihile.

Inventuuri võib teha ka eksperthinnangu alusel (lg 5), kui ala ei ole veel inventeeritud ja väärtuslikuks püsirohumaaks tunnistatud. Täpsemad nõuded kehtestatakse määrusega. See tagab, et kõik maaomanikud, kes soovivad maid hinnata, saaksid seda teha ning maa-alade hindamine toimuks ühtse metoodikaga. Maa-alade hindajaks ei oleks ainult PKÜ, kaasata saaks ka teisi eksperte, samuti saaks jätkata maa-alade hindamisega, kui eespool nimetatud lepingu alusel tehtav inventuur lõpeb.

Määrusega kehtestatakse maa-alade hindamise metoodika ja nõuded eksperdile. Metoodika aluseks on Tartu Ülikoolis Life IP projekti „Loodusrikas Eesti“ raames väljatöötatud metoodika, mida on täiendatud tuginedes senisele inventeerimispraktikale.

Kuna mitmete omanike maal võivad paikneda maaparandussüsteemid, siis ei tohi kavandatav istandik kahjusta ka drenaaži ning peab säilima maaparandussüsteemi nõuetekohane toimimine (lg 1 p 7). Kui isik soovib istandiku rajada drenaaži maa-alale, mis ei ole punkti 7 alusel määratud istandikuks sobivaks maa-alaks, võib istanduse rajada siis, kui maa-ala istandiku rajamiseks sobivuse on eelnevalt kooskõlastanud Maa- ja Ruumiamet. Ehk istandiku rajamise tulemusena ei ole takistatud maaparandussüsteemi nõuetekohane toimimine.

**Lõige 3** sätestab tingimused olukorra jaoks, kus istandik on juba rajatud enne seaduse muudatuse jõustumist. Juba rajatud istandiku saab metsaregistrisse kanda juhul, kui ala vastab lõikes 1 sätestatud tunnustele, puude keskmine vanus ei ületa kümmet aastat ning maa-ala ei ole kantud maakatastrisse metsamaana. Kui puude keskmine vanus ületab 10 aastat või ala on juba kantud metsamaana metsaregistrisse, siis see tähendab, et sellel alal kehtivad juba metsaseaduse sätted ning tuleb lähtuda metsaseaduses metsa majandamise kohta sätestatust.

**Lõige 4** on volitusnorm, millega antakse valdkonna eest vastutavale ministrile õigus määrata istandikeks sobivad alad. Sobivate alade kohta luuakse metsaregistri juurde eraldi kaardikiht, milles on arvestatud juba seaduses toodud piirangutega. Seda tehakse eesmärgiga, et maaomanikel oleks lihtsam aru saada, kas tema omandis olevale maa alale saaks istandiku rajada. Kaardikihi loomisel kasutatakse PRIA põllumassiivide, Põllumajandus- ja toiduameti kaardirakendust maaparandussüsteemide alade kohta, planeeringute kaardikihte (vääruslik põllmaa, vääruslik maastik), Teadmuskeskuse kaardikihti, et välistada väärtuslikud püsirohumaad, Keskkonnaagentuuri EELISe kaardikihti kaitsealuste alade ja kaitsealuste liikide kohta.

**Lõikega 5** antakse isikule võimalus tellida eksperdilt hindamine olukorras, kus maa-alal puuduvad või on muutunud lõikes 1 sätestatud tunnused, et hinnata maa-ala sobivust istandiku rajamiseks. Eksperthinnangu andmise täpsemad nõuded kehtestatakse määrusega.

Ekspertidena saab kasutada valdkonnas tegutsevaid konsulente või riigiasutuste spetsialiste, kellel on vastav puutumus. Erasektoris tegutsevate ekspertide hinnangu kulu tuleb kanda isikul, kes eksperthinnangu tellib.

**Lõike 6** kohaselt täpsustatakse, et istandiku rajamisel ja majandamisel ei rakendata metsaseaduses ja metsa majandamise eeskirjas sätestatud nõudeid metsa majandamisele (küpsusvanused ja -rinnasdiameetrid, uuendamine kohustus jms). Lisaks ei võimalda metsaseaduse ja metsa majandamise eeskirja nõuete rakendamine istandikele neid sihtotstarbeliselt majandada. Seega ei ole metsaseadusest tulenevate piirangute rakendamine istandiku olemuse ja seal valitsevate tingimuste (vähene puuliikide variatsioon, mulla suurem toitainete sisaldus võrreldes metsamaaga jms) tõttu põhjendatud ega sobiv.

Istandikes rakendatakse spetsiaalseid tehnoloogiaid (raievõtteid) kogu puistu eluea vältel, et saavutada nendes kiirem jämeduskasv. Maksimaalse toodangu saavutamiseks valitakse puuliigi põhjal optimaalne istutustihedus. Vajaduse korral kasutatakse puuliigi ja kasvukoha mullaliigi järgi puutuhka või orgaanilisi ja mineraalväetisi arvestusega, et keskkonnaohutuse tagamiseks kasutatav kogus kindlal kasvukohal ei ületa väetamist käsitlevates õigusaktides esitatud väärtuseid ning regulatsioone. Samuti võib istandike hooldamine vajada teistsugust lähenemist kui metsaseadusega reguleeritud tavametsade majandamine. Näiteks puidu maksimaalselt efektiivseks kasvuks vajalike valgustingimuste saavutamiseks on üldjuhul vajalik harvendusraie tegemine selliselt, et puistu esimese rinde rinnaspindala jääb väiksemaks metsaseaduse alusel kehtestatud alammäärast (MS § 31 lg 2). Istandike majandamise täpsemad nõuded kehtestatakse määrusega.

**Lõikes 7** asuva volitusnormi alusel kehtestatakse istandike rajamisele, kasvatamisele ja majandamisele eraldi nõuded. Määruses sätestatakse konkreetsed nõuded ja juhised istandike kohta. Kasutada lubatud puuliigid ja kultiveerimismaterjali algmaterjali päritolupiirkonnad ning istandike majandamise viisid, mis hõlmavad nii istandike rajamist, väetamist, hooldamist kui ka raieid. Lisaks võib hõlmata istandiku hooldamine ka kahjurite ja haiguste tõrjet ning keskkonnanõuete järgimist. Määruses kirjeldatakse ka alused, millised toimingud tuleb teha, et alasid metsaregistrisse istandikuna kanda.

Mitmed huvirühmad on teinud ettepaneku mõningal määral lubada istandikes väetiste kasutamist. Eesti Maaülikool, tuginedes oma tänastele teadustöödele, leiab, et mineraalväetiste kasutamine istandiku rajamisel aitab puud kiiremini välja rohukonkurentsist. Viimane aitaks vähendada istutamise stressi ning tagaks ökosüsteemi positiivse süsiniku bilansi kiiremini. Samuti ollakse seisukohal, et iga-aastane väetamine ei ole majanduslikult tasuv ning hakkab vähendama ka puidu kvaliteeti. Mistõttu nende hinnangul piisab ühest korrast, mida tehtaks teisel aastal pärast istutamist. Vahetult istutamisel ei ole mõtet mineraalväetisi kasutada, sest puudel on pungad kinni. Seetõttu on kavas täpsemad nõuded sätestada määruses, tuginedes uuringute tulemustele.

Istandiku omanikul peab olema õigus otsustada istandiku lõpetamise üle. Pärast istandiku lõppraiet peab saama maaomanik valida, kas rajada uus istandik või võtta maa kasutusele muul otstarbel. Istandik on kavandatud intensiivse majandamise eesmärgil ning seda hoitakse kogu majandustsükli vältel istandikuna. Istandiku struktuur, puuliikide koosseis ja majandamisviisid erinevad loodusmetsast. Kuna istandik ei muutu aja jooksul loodusmetsaks, ei hakka sellele ka tulevikus kohalduma metsaseaduses sätestatud piirangud, mis on ette nähtud metsamaale. Istandiku staatust saab muuta ainult maaomaniku algatusel, muutes maa kasutusotstarvet vastavalt seadusandlusele.

Kui tulevikus peaks maaomanikul tekkima vajadus (tagasi) muuta metsa istandiku aluse maa kasutuse otstarvet põllumajandusmaaks, siis on see võimalik. Juhul kui soov on hiljem maakasustust muuta rohumaaks või liha- ja piimaveise laudaks, siis tuleb silmas pidada, et EL raadamisvabade toodete määruse (EL) 2023/1115 kohaselt ei ole lubatud viia ELi turule või eksportida veiseid ja neist saadud asjaomased tooteid metsamaalt, mille maakasutust on hiljuti muudetud põllumajandusmaaks.

Eesti Maaülikooli poolt on läbi viidud erinevaid istandikke puudutavaid uuringuid kasvukiiruse ja produktsiooni, mullaviljakuse, elurikkuse, kahjustajate jm kohta. Uuringud on leitavad Eesti maaülikooli [kodulehelt](https://mi.emu.ee/et/struktuur/metsakasvatuse-ja-metsaokoloogia-oppetool/teadusprojektid/metsakasvatuse-tooruhm/eelretsenseeritud-teaduspublikatsioonid-istandikest/).

**Punktidega 5 ja 6** muudetakse § 4 lõikega 1 seaduse kohaldamise sätet tulenevalt punkti 2 muudatustest, millega täpsustatakse metsa mõistet, ja istandikega seotud sätteid (vt p-d 3 ja 4).

Punkti 6 jõustumisaeg on 1.juuli 2026.

**Punkti 7** muudatuse kohaselt jääb edaspidi riigi ülesandeks metsanduses muu hulgas metsanduse suunamine, mida on kavas ellu viia läbi metsanduspoliitika aluste uuendamise. Muudatus on seotud punktis 10 toodud muudatusega, millega tunnistatakse kehtetuks § 7 sätestatud valdkonna arengukava koostamise sätted.

**Punktiga 8** lisatakse § 6 lõikele 1 punkt 8, millega täiendatakse riigi ülesannete loetelu metsanduses, kuna metsanduse roll kasvab nii kliimamuutuste leevendamisel kui ka kasvab vajadus tagada metsade kohanemine muutustega.

**Punkti 9** puhul ontegemist tehnilise muudatusega. Kehtiva metsaseaduse kohaselt võib Kliimaministeerium volitada metsaseaduses sätestatud erametsanduse toetuste haldamise ülesande erametsanduse arendamiseks ja toetamiseks moodustatud sihtasutusele. Varem mõeldi selle sihtasutuse all Erametsakeskust, kuid nüüdseks on see liidetud KIK-ga. Kuna KIK-il on ka muid ülesandeid lisaks erametsanduse arendamise ja toetamise, siis on sõnastust korrigeeritud ning sõna „moodustatud“ on asendatud lauseosaga „erametsanduse arendamise ja toetamisega tegeleva sihtasutusega“.

**Punktiga 10** tunnistatakse kehtetuks metsaseaduse § 7, milles on sätestatud kohustus koostada metsanduse arengukava kümneks aastaks. Arvestades metsanduse pikka vaadet, on kümneaastane arengukava valdkonnale liialt lühike perspektiiv, mistõttu on mõistlik loobuda sellisest kohustusest. Samuti on metsanduse arengukava koostamise kohustuse puhul tegemist erandiga riiklike strateegiliste dokumentide koostamise põhimõtetest ning selleks, et ühtlustada riigi planeerimisprotsessi, on mõistlik loobuda vaid ühele valdkonnale keskenduva arengukava koostamisest. Selleks, et riiklikul tasandil otsustada jätkusuutliku metsamajanduse põhimõtted ja valdkonna pikk vaade, uuendatakse 11.06.1997 aastal Riigikogus vastu võetud Eesti metsapoliitika põhimõtteid, sealhulgas saab kaaluda sihi seadmist majandusmetsade tagavara säilitamisele pikas perspektiivis.

**Punktiga 11** täiendatakse § 9 lõikes 1 metsaregistris peetavate alade nimekirja. Edaspidi kantakse metsaregistrisse, lisaks metsa kohta käivatele andmetele, ka istandike asukoha, puuliigi ning pindala info.

**Punktiga 12** täiendatakse metsaseaduse 2. peatükki §-ga 10¹, millega reguleeritakse metsandusalase õppe ning teadus- ja arendustegevuse tegemist juhul, kui on põhjendatud vajadus kalduda kõrvale metsaseaduses sätestatust. Teadus- ja arendustegevuse tegevuse läbiviimisesse peab olema hõlmatud teadus- ja arendusasutus teadus- ja arendustegevuse korralduse seaduse tähenduses või kutseõpet läbi viiv asutus kutseõppeasutuse seaduse tähenduses. Kui tegevuseks on vajalik katsetada erinevaid metsamajanduslikke või muid võtteid, mis erinevad metsaseaduses metsa majandamise kohta sätestatud tingimustest, tuleb uuritava ala kohta esitada Keskkonnaametile taotlus erisuse rakendamiseks. Taotlus sisaldab töö eesmärgi kirjeldust, erisuste rakendamise erisusi ja nende põhjendust, planeeritavate tegevuste kirjeldamist ja töö läbiviimise metoodikat, tegevuste algusaega ja orienteeruvat lõpptähtaega ning uuritavate alade asukohta või õppetöö läbiviimise kohta. Laiemad erisused metsa majandamiseks õppe- ning teadus- ja arendustegevus eesmärgil on võimalik sätestada ka metsa majandamise eeskirjaga. Samuti on metsa majandamise eeskirjaga võimalik täpsustada, erisuste taotlemise korda. Muudatus annab võimaluse ka erasektoril valdkonna arendamise eesmärgil lihtsamalt investeeringuid teha, mis on üks riigiüleseid eesmärke „Eesti 2035“[[2]](#footnote-3) kohaselt.

Põhjendatud juhtudel on Keskkonnaametil õigus taotluses kirjeldatud tegevusteks loa andmisest keelduda. Keeldumise aluseks võib olla eelkõige olukord, kus taotlusest ei selgu töö tegemise eesmärk, erisuste rakendamise vajalikkus ja meetodid ei ole piisavalt põhjendatud või on põhjendatud kahtlus, et taotluses kirjeldatud tegevused võivad ohustada ümbritsevat looduskeskkonda, sealhulgas elurikkust, veerežiimi või pinnase seisundit. Lisaks võib keeldumise aluseks olla puudulik dokumentatsioon, esitatud andmete ebakõlad või risk, et kavandatud tegevused ei vasta kehtivatele õigusaktidele ja keskkonnahoiu põhimõtetele.

**Punktiga 13** muudetakse § 11 lõikes 4¹ metsakorralduse põhimõtet. Edaspidi on võimalik esitada metsa inventeerimisandmeid ka eraldise kaupa, mitte kogu katastri või majandamisüksuse kaupa.

Eraldis on üksus, mida majandatakse ühtse tervikuna. Siiani on eraldisepõhist metsakorraldust kasutanud RMK. Õigusselguse huvides peab see võimalus laienema ka erasektorile. Loobudes metsa inventeerimisest katastri- või majandusüksuse kaupa, on metsaomanikel võimalik järjepidevalt oma metsa andmeid uuendada ning vähendada samas metsakorraldusega seotud kulutusi. Keskkonnaametil võib eraldisepõhisele inventeerimisele üleminek koormust vähendada, eriti metsauuendusekspertiiside välitööde arvelt. Järelevalvet on samuti seeläbi võimalik efektiivsemaks muuta, sest info raiutud metsaeraldiste kohta jõuab metsaregistrisse kiiremini kui uued inventeerimisandmed praeguse korra järgi.

Metsa korraldamine katastri- või majandamisüksuse kaupa ei anna paraku piisavalt täpset ülevaadet Eesti metsaressursist ja selle seisundist, sest ligikaudu 23% erametsade inventeerimisandmetest on vanemad kui kümme aastat ning inventeerimisandmeteta katastriüksusi on ligikaudu 11%. Selle on tinginud asjaolu, et metsakorraldus on kohustuslik eeldus ja teatud tingimustel (MS § 11 lg 4²) ainult metsade majandamiseks, mistõttu ei saa nõuda metsaomanikelt, et nad oma katastriüksustele inventeerimise telliksid. Kehtiva korra kohaselt ei uuendata erametsa andmeid metsaregistris pärast raieid või muid tehtud töid (nt istutamine, valgustusraie), mistõttu on metsaregistri andmestik küllaltki staatiline. Et metsaregistri andmed oleksid ajakohasemad, luuakse võimalus esitada uued inventeerimisandmed eraldise põhjal.

Üleriigilise metsastatistika puhuks inventeeritakse metsa statistilise valikmeetodiga ning sellega on tagatud ülevaade metsaressursist tervikuna. Samas sättes on sätestatud inventeerimisandmete kehtivus, et see oleks kooskõlas tegelikkusega.Tegemist on tehnilise muudatusega, mis on seotud erinevate planeeringutega (taristu, riigikaitse jms), mille käigus muudetakse maa (metsamaa) sihtotstarvet ja mitte alati kogu metsaeraldise ulatuses. Seetõttu on tarvis lubada äralõigete puhul kanda registrisse inventeerimisandmeid, mis on vanemad kui üks aasta, kui muudetakse ainult kaardiandmeid. Samas on see seotud ka eraldisepõhisele metsakorraldusele üleminekuga, sest raiepiirid võivad erineda esialgu määratud eraldise piiridest (nt ei raiuta kogu eraldist).

Oluline on aga otsustada ruumiandmete muutmisel pindala muutuse maksimaalne piir, sest metsas ei ole ühegi eraldise kogu pind ühesugune ning äralõige võib moonutada alles jääva eraldise kirjeldust. Eraldise pindala muutmisest on 10% määraks valitud seetõttu, et üldjuhul metsa korraldamise juhendi järgi lubatavad veapiirid on 10% ning kontrollsüsteemi arendada on lihtsam, kui arvutada eraldise piiripunktide asukoha erinevust.

Uus lähenemine hoiab kokku riigi kulusid, kuna ei ole vaja muuta andmeid metsa olemi kohta, vaid ainult eraldise pindala/kuju ja seetõttu ei tule Keskkonnaagentuuril teha välitöid, et kontrollida eraldise kirjelduse vastavust looduses. Seetõttu on tarvis täpsustada ka inventeerimisandmete kehtivuse algusaega, et ei saaks samu, esialgsete välitöödega kogutud andmeid lõputult esitada.

Praegu kehtivad inventeerimisandmed kümme aastat alates registrisse kandmisest, kuid planeeritava muudatuse järgi hakkab kümneaastane ajaarvestus inventeerimisandmete välitööde tegemise kuupäevast. Ehk olukorras, kus uuesti inventeeritud eraldis muudab kõrval olevate eraldise piire (pindala on muutunud kuni 10 %), ei ole vajalik kõrval olevat eraldist uuesti inventeerida. Neile jäävad kehtima välitööde andmed, mis on kogutud viimase inventeerimisega.

**Punktidega 14 ja 15** täpsustatakse metsakorraldaja tunnistuse kehtetuks tunnistamise sätteid. Kuna metsaseaduse muudatustega antakse võimalus inventeerida metsa eraldise kaupa, mitte ilmtingimata katastriüksuse kaupa, siis muutuks praeguse sõnastuse järgi nii metsakorraldajate kui metsakorraldusettevõtete rikkumiste üle arvestuse pidamine ülimalt keeruliseks.

Kehtiva seaduse kohaselt on lubatud metsakorraldajal eksida alla 20% juhtudest. Edaspidi oleks eksimuse piiriks rikkumine vähemalt kolmel (tegevusloa puhul vähemalt kuuel) metsaregistrisse kandmiseks esitatud metsaeraldisel. Seetõttu on vajalik edaspidi panna rohkem rõhku metsakorraldustööde kvaliteedile.

**Punktiga 16** täiendatakse § 25 lõiget 2 punktidega 4 ja 5. Punkti 4 lisamisega sätestatakse, et püsimetsana majandamisel ei ole metsauuendusvõtete rakendamine kohustuslik, kuna eesmärk on lasta metsal kujuneda võimalikult looduslähedaselt. Samas, et oleks tagatud ka metsa uuenemine, on metsaomanikul endiselt võimalus kasutada erinevaid uuendamisvõtteid, kui ta seda soovib.

Punkti 5 lisamisega ei ole kohustuslik rakendada metsauuendamise võtteid Eesti looduse infosüsteemi kantud poollooduslikel koosluste esinemisaladel. Kui metsamaal taastatakse poollooduslik kooslus, näiteks puisniit, siis metsa uuendamise kohustuse nõue läheb vastuollu poollooduslikele kooslustele omase struktuuri ja toimimise nõuetega.

**Punktiga 17** jäetakse § 28 lõige 4 punktis 4 alles vaid sõna „trassiraie“ ning trassiraiele seatud tingimused sätestatakse §-s 31¹ (vt p 26).

**Punktiga 18** lisatakse § 28 lõike 4 punktis 6 sätestatud dokumentide loetellu elupaiga tegevuskava, mille alusel on lubatud teha kujundusraiet.

Dokumentide loetelu laiendatakse, et vältida juba ühes dokumendis määratud elupaiga ulatuse ja taastamise ning majandamistingimuste korduvat määramist teises dokumendis. Näiteks, kui elupaiga tegevuskava kaudu on määratud kaitstaval loodusobjektil elupaiga ulatus ning tingimused, siis edaspidi ei ole vaja sellele alale teha kaitstava ala kaitsekorralduskava. Kehtiva sätte alusel on vaja igale hoiualale koostada alapõhine kaitsekorralduskava, kuigi sisuline vajadus võis olla kaetud ka elupaigapõhise tegevuskavaga. Samuti lisatakse võimalus eemaldada kujundusraiega väljaspool kaitstavaid loodusobjekte Eesti looduse infosüsteemi kantud poollooduslikelt kooslustelt puittaimed elupaiga tegevuskava järgi. Eesmärk on anda maaomanikele võimalus taastada infosüsteemis märgitud poollooduslikke kooslusi ka väljaspool kaitstavaid alasid.

Muudatus on kooskõlas ELi raadamismäärusega (Euroopa Komisjoni juhend määruse rakendamiseks[[3]](#footnote-4)). Poollooduslike koosluste taastamine ei kuulu ELi raadamismääruse järgi raadamise alla. Poollooduslikud kooslused kuuluvad loodusdirektiivi I lisa elupaikade hulka ning nende taastamise ja kaitse kohustus tuleneb rahvusvahelistest looduse ja bioloogilise mitmekesisuse kaitset ja taastamist käsitlevatest konventsioonidest.

**Punktiga 19** reguleeritakse § 28 lõikes 8 antakse riigimetsa majandajale võimalus püsimetsana majandamisel lisaks kehtivale seadusele lähtuda ka §-s 43¹ püsimetsa majandamisele sätestatud tingimustest. Püsimetsana majandamise edukaks rakendamiseks ja laiemaks levikuks on asjakohane koguda lisateadmisi ja jagada saadud kogemusi optimaalseimate püsimetsanduse võtete kohta erinevates kasvukohatüüpides ja eri keskkonnatingimuste korral. Eesti tingimustes on välja toodud (Hardi Tullus, 2019, MAK juhtkogu ülevaade), et kõige paremad võimalused valikraiete abil püsimetsana majandamiseks on juba olemasolevates erivanuselistes ja mitmerindelistes metsades, talumetsades ja väikemetsaomanikel, teede ja ehitistega liigestatud metsades, kaitse- ja hoiufunktsiooniga metsades, ranniku-männikutes, loo-aladel ja metsastunud puisniitudel ning hall-lepikutes.

Kuna avaliku konsultatsiooni käigus laekus palju ettepanekuid mitte muuta olemasolevaid püsimetsana majandamise sätteid, siis selleks, et minna edasi ettevaatlikumalt ja lisateadmisi kogudes, antakse riigimetsa majandajale lisaks võimalus kasutada punktis 46 toodud tingimusi püsimetsana majandamisel.

**Punktiga 20** täpsustatakse püsimetsana majandamise definitsiooni. Püsimetsana majandamine käesoleva seaduse tähenduses on metsa majandamise viis, millega kujundatakse ja hoitakse struktuurilt, liigiliselt ja vanuseliselt mitmekesist puistut ning kus raiutud või välja langenud puud asenduvad või asendatakse kasvukohale looduslikult omaste puuliikidega. Puistu uueneb eelistatult loodusliku uuenduse teel, kuid vajadusel kombineerides istutust või külvi. Püsimetsana majandamiseks kujundatakse ja hooldatakse metsa valikraiega. Kuna maa-ala on püsivalt kaetud metsaga, on sellel majandamisviisil ökoloogilisi ja keskkonnaalaseid aga ka sotsiaalseid eeliseid: metsade sidususe hoidmine, stabiilsem mikrokliima, soodsam mõju metsaelustikule, suurem esteetiline atraktiivsus ja sobivus rekreatiivseteks tegevusteks.

**Punktiga 21** täiendatakse § 28 lõiget 10. Metsaseaduse § 28 lg 10 sätestab, et raie tegemisel harvesteriga peab selle operaatorile olema kutseseaduses ja selle alusel sätestatud korras antud harvesteri-operaatori kutse 4. tase. Kuna õppetöö käigus on õpilastel (kellel viidatud kutset veel ei ole) vaja õppida harvesteriga töötamist, sh teha metsaseaduse mõttes raiet, on vajalik teha vastav muudatus ka seadusesse.

**Punktiga 22** jäetakse § 29 lõikest 1 välja tekstiosa, mis puudutab lageraie tegemise aega, sest metsateatise kehtivus on seaduse jõustumisel 24 kuud metsaregistris registreerimisest alates, mis annab rohkem aega (varasemalt 12 kuud) raie tegemiseks. Ka ei ole teiste raiete puhul eraldi välja toodud perioodi, mis aja jooksul tuleb raied teha, mistõttu ei ole mõistlik seda rakendada ka lageraiete korral.

**Punktiga 23** muudetakse säilikpuude jätmise nõudeid, et need oleksid paremas vastavuses teadustöödes leitud tulemustega, mis viitavad vajadusele lageraielankidel säilikpuude hulka suurendada, aitaksid kaasa metsamaastike mitmekesisuse tagamisele ning soodustaksid metsaelustikule vajalike tingimuste järjepidevust ja ruumilist katvust. Muudatus on võrreldav juba RMK poolt välja töötatud ja kasutusse võetud praktikaga, kus peamise mõõdikuna kasutatakse säilikpuude arvu ning säilikpuid säilitatakse rohkem gruppidena. Säilikpuud on esimese rinde elusad puud, mis vastavalt metsa majandamise eeskirjas sätestatule esindavad erinevate puuliikide esimese rinde suurima diameetriga puid. Eelistatud on kõvalehtpuud, männid ja haavad, samuti eritunnustega nagu põlemisjälgede, õõnsuste, tuuleluudade või suurte okstega puud (metsa majandamise eeskiri § 13 lg 2) . Eelnõukohase muudatusena tuleb igale hektarile jätta vähemalt 15 esimese rinde suuremat elusat puud, kuid tüvepuidu kogumahuna mitte vähem kui 10 tihumeetrit.

Säilikpuude jätmise korral on soovituslik need võimalusel jätta gruppidena, seejuures jätta parimaks tulemuslikkuseks grupis alles ka teise rinde puud, kuivanud puud, tüükad ja põõsad. Kuna alusmetsa puhastamine tehakse enne raiet, on oluline, et töö tegijal oleks teada milline grupp puid jäetakse säilikpuudeks ja kus alusmetsa puhastamine jätta tegemata.

**Punktiga 24**  täiendatakse lõike sõnastust kasvukohatüüpidega milles on lageraie ülempiiriks kaks hektarit. Tegu on kas väga kuivade ja õhukesemullaliste või märgadel soomuldadel asuvate kasvukohatüüpidega. Loometsade (leesikaloo, kastikuloo ja lubikaloo kasvukohatüübid) ning nõmmemetsade sambliku kasvukohatüübi puhul kehtis kahe hektari lageraie ülempiir ka seni, kuna kuivade ja õhukesemullaliste kasvukohtade raiestikel on taasmetsastamine väga keeruline, muld kuivab suvel läbi, temperatuur mulla pinnal võib tõusta väga kõrgele. Rohusoometsades (madalsoo ja lodu kasvukohatüübid) ning samblasoometsades (siirdesoo ja raba kasvukohatüüp) kehtis seni lageraielangil viie hektari piirang. Langi suuruse kahe hektariga piiramise eesmärgiks on õrnade soomuldade kaitse, alade parem uuenemine ja keskkonnatingimuste ja veerežiimi äkilise muutuse mõju vähendamine turvasmuldadele ja metsade alustaimestikule tingimustes, kus kevadised põuad ja suvised kuumalained on sagenemas. Muudatuse sotsiaalmajanduslik mõju on üsna piiratud, kuna antud kasvukohatüüpide puhul ei ole tegu majanduslikult väga aktiivses kasutuses olevate metsaaladega. Muudatusel ei ole tagasiulatuvat mõju. Muudatus laieneb neile teatistele, mis esitatakse pärast kavandatud muudatuse jõustumist.

**Punktidega 25 ja 26** vähendatakse mitme eraldise piires paikneva lageraielangi maksimumpindala seitsmelt hektarilt viiele. Seni kehtinud langi piirang lubab teatud kasvukohatüübist sõltuvate eranditega teha mitme eraldise piires asuvat lageraiet kuni seitsmel hektaril. Muudatusega vähendatakse maksimaalset lageraielangi pindala viiele hektarile ning jäetakse välja erand kasvukohatüüpidele, kus oli lubatud kuni viie hektari suurused lageraied. Kaotatakse võimalus raiuda suuremaid kui viiehektarisi lanke, isegi kui need jäävad ühe metsaeraldise piiresse.

Muudatus on vajalik, kuna metsandusega seotud rahulolu-uuringud[[4]](#footnote-5) on välja toonud, et lageraie ning lageraiealade suured pindalad on üks probleemkohti. Olulisimad riskitegurid lageraielankide suurenemisel ja koondumisel on tormirisk, uuenemisrisk ja ajutine soostumine liigniiskete muldade puhul. Raiestiku suur pindala ja laius (> 200 m) võimendavad ebasobivaid mikroklimaatilisi tingimusi, mis kahjustavad noori puittaimi või takistavad puutaimede teket, ja seeläbi pikendavad ka uuenemisprotsessi. Eriti võimendub see liigniisketes kasvukohtades ning ka väga kuivades kasvukohtades, kus näiteks viimaste aastate põuad on kohati kahjustanud metsauuendust. Eesti hemiboreaalsetes metsades on enamlevinud looduslikeks häiringuteks väikesepinnalised häilud, mida väiksemad lageraielangid võimaldavad metsamajandamisel rohkem jäljendada. Teemale on viidatud ka veel vastu võtmata metsanduse arengukavas, milles on ühe tegevussuunana välja toodud, et metsaraiete ruumilisel planeerimisel välditakse suurte lagedate alade koondumist, et tagada metsaosade suurem sidusus ja metsaliikidele sobivam maastik.

Muudatusel ei ole tagasiulatuvat mõju. See tähendab, et kui seaduse jõustumise ajal on kehtiv metsateatis, mis lubab raiuda mitme eraldisega langil seitse hektarit, siis säilib see õigus kuni loa realiseerimiseni. Muudatus laieneb neile teatistele, mis esitatakse pärast kavandatud muudatuse jõustumist.

**Punktiga 27** täiendatakse seadust §-ga 31¹, kus avatakse täpsemalt trassiraie mõiste sisu. Muuhulgas täpsustatakse millistel juhtudel on trassiraie tegemiseks tarvis lisadokumente. Kehtiva seaduse kohaselt kuulub trassiraie hulka kuni nelja meetri laiuselt kvartali- või piirisihi sisseraie või olemasoleva sihi või teeserva, kraavikalda ja kraaviserva puhastamine puudest, mille keskmine rinnasdiameeter ületab kaheksat sentimeetrit. Eelnõukohase muudatusega lisatakse trassiraie hulka ka varem raadatud ala puhastamine puudest või puittaimestikust, sest trassiraie on mingi kindla maa-ala hooldamine, mitte metsakasvatuslik võte ega ka raadamine.

Kui trassiraie laius ületab nelja meetrit, siis on vajalik trassi hooldamiseks või kaitsevööndiga ehitise korral ehitise ja selle kaitsevööndi korrashoiuks esitada Keskkonnaametile õigusaktidest tulenev kehtiv projekt, hoolduskava või muu dokument. Nii on ka võimalik turustada hooldatud aladelt saadavat puitu hõlpsamalt, sest tegemist ei ole raadamisega metsaseaduse tähenduses.

**Punktiga 28** muudetakse raadamise mõistet § 32 lõikes 1 selliselt, et oleks üheselt aru saada, et raadamine on maa kasutusotstarbe muutumine, millele võib eelneda ka mõni muu tegevus kui raie. Seetõttu on raadamine iga tegevus (nt kändude juurimine, maa puittaimestikust puhastamine) mis on tehtud eesmärgiga muuta maa kasutusotstarvet ja mille tulemusena ei saa kasutada maad metsana või metsa kasvatamiseks. Raadamise mõiste täpsustamise eesmärgiks on muuhulgas vältida olukorda, kus eelnevalt tehtud lageraiele järgneb raadamine põhjendusega, et puid seal enam ei kasva. Raadamisel on pikaajaline ja oluline mõju metsandusele, elurikkusele ning süsiniku sidumisele ning kasvuhoonegaaside arvestusele.

**Punkti 29**muudatus on seotud punkti 28 muudatusega, mille kohaselt juba raadatud alade hooldamist ei käsitleta raadamisena, vaid trassiraiena.

**Punkti 30** muudatusega korrigeeritakse punkti 4 sõnastust kuna paragrahvi 32 lõikesse 2 jääb alles üks punkt ja sõna “muu” ei ole enam punktis 4 vajalik.

**Punktidega 31 ja 32** täpsustatakse § 36 sätteid, mis käsitlevad Kaitseministeeriumile kuuluvat metsamaad, et kiirendada riigimetsas väljaõppe korraldamise protsesse (väljaõppe korraldamiseks ei ole vaja taotleda Vabariigi Valitsuse luba), vähendada bürokraatiat ja Vabariigi Valitsuse koormust.

Punkti 31 muudatus on tingitud relvaseaduse § 85 lõikes 3¹ sätestatust, mille kohaselt on võimalik asutada harjutusväli planeerimismenetlust läbimata. Sellistel juhtudel on õigus väljaõpetamiseks kasutada riigimetsa Vabariigi Valitsus loal.

Punkti 32 muudetakse, et Kaitsevägi saaks oma ülesannete täitmiseks (alalise väljaõppe korraldamiseks) väljaspool harjutusvälja Kaitseministeeriumi valitsemisele kuuluvat riigimetsa kasutada, kui selleks tekib vajadus ja kui sellega ei tekitata metsakahjustusi. Tegemist on väikese mõjuga muudatustega, mis lihtsustavad ning kiirendavad Kaitseväe ja Kaitseliidu tegevust. Tegemist on maadega, mis kuuluvad Kaitseministeeriumile ning tavaliselt on planeeringud juba kehtestatud.

**Punktiga 33** jäetakse § 37 lõike 6 punktist 3 välja sõna „kinnistu“, sest katastriüksuse number on piisav kinnistu, sh selle numbri tuvastamiseks. Mõju on väike, sest muudatus toob kaasa marginaalse arenduskulu IT-süsteemides.

**Punktidega 34 ja 35** jäetakse §-st 38 lõikest 1 ja 2 välja müüja kohustus esitada Maksu- ja Tolliametile raieõiguse või metsamaterjali müümise teatis, sest tegemist on dubleeriva aruandlusega. Kuigi raieõiguse või metsamaterjali müüjaid on palju, on tegemist väikese mõjuga muudatusega. Ühtlasi vähendatakse muudatusega bürokraatiat.

Ostjale jääb kohustus alles, kuna see on oluline ja väärtuslik info füüsiliste isikute metsamüügi tehingute tulude kindlakstegemisel. Seda infot kasutatakse ka tuludeklaratsioonide eeltäitmisel.

**Punktiga 36** täiendatakse § 38 lõikega 3.

Lõike 3 eesmärk on teavitada metsamaterjali müüjat või tema volitatud esindajat, et metsamaterjali turule laskmisel peab järgima EL raadamise määrust[[5]](#footnote-6), mis võeti vastu 31. mail 2023 a. EL raadamise määruse järgi ei tohi ettevõtjad ja füüsilised isikud metsamaterjali turule lasta ega eksportida enne, kui on esitatud hoolsuskohustuse täitmise deklaratsioon. Ettevõtjad, kes on artiklis 8 osutatud hoolsuskohustuse täitmise käigus jõudnud järeldusele, et metsamaterjal vastab artiklile 3, teevad pädevatele asutustele kättesaadavaks enne metsamaterjali turule laskmist või eksportimist hoolsuskohustuse täitmise deklaratsiooni nimetatud määruse artiklis 33 osutatud infosüsteemi kaudu.

Pädev asutus metsamaterjali osas on Keskkonnaamet, kellel on võimalik saada antud infosüsteemi kaudu operatiivset infot juba realiseeritud (hiljuti raiutud või raiutavate) metsateatiste ja sealt turule toodava metsamaterjali kohta. Nimetatud lahendus lähtub andmete ühekordsete esitamise põhimõttest ja seega ei peaks metsaomanik täiendavalt andmeid esitama pädevale asutusele. EL raadamise määruse artikli 16 kohaselt on pädeval asutusel kontrollimise kohustus oma territooriumil, kas liidus asuvad ettevõtjad ja kauplejad täidavad määruse nõudeid.

Kõikide EUDR määruse lisas I loetletud toodete kohta, mis viiakse turule, tehakse turul kättesaadavaks või eksporditakse, tuleb esitada Euroopa Komisjoni EL infosüsteemi TRACES NT hoolsuskohustuse täitmise deklaratsioon. Deklaratsiooniga kinnitab turuosaline, et ta on täitnud oma hoolsuskohustust (artikkel 8) ning puit on toodetud ilma metsa põllumaaks raadamata ja metsa degradeerimata (*põlismetsa või looduslikult uueneva metsa muutmine istandikuks või muuks metsamaaks, või põlismetsa muutmine istutatud metsaks*). Register võimaldab ettevõtjatel, kauplejatel ja nende esindajatel koostada elektroonilisi hoolsuskohustuse täitmise deklaratsioone ja esitada need asjaomastele asutustele tõendamaks, et nende tooted ei põhjusta raadamist kooskõlas [raadamist käsitleva määrusega.](https://environment.ec.europa.eu/topics/forests/deforestation/regulation-deforestation-free-products_en) Alates 6. novembrist 2024 saavad ettevõtjad, sealhulgas metsaomanikud end infosüsteemis registreerida. Infosüsteem on kättesaadav siin: <https://eudr.webcloud.ec.europa.eu/tracesnt/login>. Registreerimisprotsessi on üksikasjalikult selgitatud kasutusjuhendis [The Deforestation Due Diligence Registry - European Commission](https://green-business.ec.europa.eu/deforestation-regulation-implementation/deforestation-due-diligence-registry_en?prefLang=et)

**Punktiga 37** täiendatakse § 41 lõiget 1 punktiga 3, kuna punktiga 28 täiendatakse raadamise mõistet, et oleks üheselt mõistetav, mida raadamine tähendab ning selleks tegevuseks on tarvis esitada metsateatis ka siis, kui on tegemist ilma metsata metsamaaga. Sellest tulenevalt on tarvis esitada metsateatis ka raadamise mõistes (§ 32 lg 1) nimetatud muu tegevuse kohta, mida tehakse, et võimaldada maa kasutamist muul otstarbel kui metsa majandamiseks.

Raadamisel on pikaajaline ja oluline mõju metsandusele, elurikkusele ning süsiniku sidumisele ning kasvuhoonegaaside arvestusele. Aastaks 2030 on Eestile seatud kasvuhoonegaaside eesmärk maakasutuse, maakasutuse muutuse ja metsanduse ehk LULUCF sektoris, mille järgi peab Eesti baastasemega (aastate 2016–2018 keskmine) võrreldes suurendama kasvuhoonegaaside sidumist või vähendama heitkoguseid 434 kilotonni CO2 ekvivalendi võrra. Kui eesmärki ei suudeta täita, on vajalik soetada heitkoguste ühikuid, lisaks on vajalik edasisi eesmärke silmas pidades kompenseerida raadatud maa edasist võimetust süsinikku siduda ja elupaika pakkuda.

Lähtudes 2024. aasta inventuuri märtsi esildisest ja selle inventuuri põhjal koostatud kasvuhoonegaaside prognoosidest (aastad 2023-2025), ei täida Eesti perioodi 2021-2025 kohustusi. Eesmärkide saavutamiseks tuleb riigil rakendada lisameetmeid, mis suurendavad süsinikuvaru, parandavad süsiniku sidumist ja vähendavad süsinikuheidet ning mida on võimalik kajastada KHG inventuuris.

Muu tegevuse kohta metsateatist esitades rakendub ka raadamisõiguse tasu. Tasu on kehtestatud eesmärgiga kompenseerida raadamisest tingitud süsinikuvaru ja süsiniku sidumise võime kahanemine maakasutussektoris ning toetada neid tegevusi, mis aitavad riigil säilitada talletatud süsinikuvaru ja suurendada süsinikusidumist, et LULUCF sektor täidaks seatud eesmärke.

**Punktiga 38** jäetakse § 41 lõikest 4 välja võimalus esitada metsateatis digitaalselt allkirjastatuna e-kirjaga. Kogu menetlusprotsess teatise saabumisest kuni väljasaatmiseni on ajakulukas, mistõttu on otstarbekas suunata see protsess võimalikult rohkem metsaregistrisse. Metsaomanikul, kel võib tekkida probleeme metsaregistris metsateatise esitamisega, on võimalus pöörduda Keskkonnaameti või metsaühistute poole. Tegemist ei ole ainulaadse lähenemisega, kui riik võtab dokumente vastu ainult digitaalse lahenduse vahendusel.

E-kirjaga esitatakse Keskkonnaameti andmetel ca 6% metsateatistest. Aastal 2023 esitas metsateatise e-kirjaga 1277 isikut. Selleks, et teatisi menetleda, on aga tarvis ametnikul metsateatiste blanketil olev info käsitsi sisestada metsaregistrisse. Metsaomanikud, kes e-kirja teel saadavad digitaalselt allkirjastatud metsateatised, saavad need otse sisestada metsaregistrisse. Alles jääb võimalus esitada paberkandjal, kuna välisriigi kodanikel, kellel ei ole digitaalselt allkirjastamise võimalust, saaksid siiski metsa majandada.

Muudatusega väheneb Keskkonnaameti töökoormus, sest ära jääb andmete sisestamise ning kirjade ja e-kirjade saatmine, kuna andmed edastatakse metsaregistri vahendusel.

**Punktiga 39** muudatus on seotud punkti 38 muudatusega, mille kohaselt ei saa e-kirjaga digitaalselt allkirjastatud metsateatise Keskkonnaametile enam edastada. Kui metsateatis on esitatud paberil, saadab Keskkonnaamet metsateatise esitajale raie registreerimise kohta registriväljavõtte. Muul juhuledaspidi esitatakse metsateatisi ainult metsaregistri kaudu ning ka tagasiside omanikule käib registri kaudu.

**Punktiga 40** vähendatakse § 41 lõikes 13 nimetatud raieliike, mille puhul saab raietöödega alustada pärast kümne päeva möödumist metsateatise registreerimist metsaregistris. Tegemist on raieliikidega, mille mõju looduskeskkonnale on suurem.

Säte tuleks sõnastada selliselt, et mitte piirata raieid, millele Riigikohtu 28.09.2023 haldusasjas 3-21-979 tehtud otsuses ei ole viidanud. Seetõttu on õiglane, kui kümnepäevane nn ooteaeg kohalduks ainult uuendusraietele ja raadamisele. Muud raied on hooldusraie, trassiraie, valikraie ning kujundusraie, mille puhul ei ole ooteaeg vajalik, kuna nende raiete mõju metsaökosüsteemile on väiksem. Näiteks kujundusraie puhul on oluline saavutada kaitstava loodusobjekti kaitse-eesmärk. Ka metsakaitseekspertiisi alusel tehtavate raiete puhul on võimalik raietöödega alustada kohe pärast registreeringut metsaregistris, et oleks võimalik tagada kahjustuse õigeaegne likvideerimine ning peatada nt kuuse-kooreüraski levikut. Sätte jõustumisel arvestatakse suurema mõjuga raiete puhul kaasarääkimise võimalustega ja seda mitte ainult rohevõrgustikega aladel. Kümne päeva möödumist ei pea ootama elutähtsa teenuse tagamise, inimese tervisele ja varale ohtlike puude eemaldamise eesmärgil ning Riigikaitseseaduses sätestatud kõrgendatud kaitsevalmiduse, mobilisatsiooni, demobilisatsiooni või sõjaseisukorra välja kuulutamisel.

**Punktiga 41** asendatakse § 41 lõikes 13² arv 12 arvuga 24, sest metsateatise kehtivusaeg on edaspidi 24 kuud.

**Punktiga 42** täiendatakse § 41 lõikega 134, et riigil oleks ülevaade tehtud töödest – metsateatise või metsakaitseekspertiisi alusel tehtud raietest. Raiete tegemisest antakse teada metsaregistris kas märkega, et töö on tehtud, või esitatakse raiutud metsaosa kohta Keskkonnaagentuurile metsaregistrisse kandmiseks uued inventeerimisandmed. Kui metsaomanik ei ole huvitatud uute inventeerimisandmete esitamisest, on võimalik teha metsaregistris märge kahe kuu jooksul pärast raietegevuse lõpetamist või planeeritud tegevusest loobumise kohta.

Teavitama peab, kui on lõpetatud § 28 lõike 1 punkti 1-3 tegevused, puude ja põõsaste langetamine, langetatud tüvede laasimine või tüvede järkamine. Metsamaterjali koondamine ja kokkuvedu (MS § 28 lg 1 p 4 ) on loetelust väljas seetõttu, et seaduse kohaselt võib seda teha ka hiljem kui 24 kuud pärast raie või metsakaitseekspertiisi akti registreerimist metsaregistris.

Metsaregistrisse ehitatakse üles ka teavitusteenused, mille abil on võimalik meelde tuletada, et riik ootab infot tehtud või tegemata tööde kohta. Keskkonnaamet kontrollib vastavalt vajadusele, kas sellekohane teavitus on tehtud. Kui märget ei ole tehtud, on võimalik võtta isik vastutusele metsa majandamise nõuete rikkumise eest (§ 70).

Keskkonnaametil on võimalik teavituse alusel teha otsuseid järgmiste metsateatiste menetlemisel. Samuti on võimalik tehtud raiete korral teha riskipõhist järelevalvet metsa majandamise nõuete täitmise üle. Raietegevuse lõpetamise teavitamise protsess võimaldab tulevikus arendada EUDR teatise esitamist metsaregistri süsteemi ja seda siis juba riigile raie lõpetamisest teavitusega koos. See vähendaks aruandluskohustust ja EUDR teatise saaks esitada siseriiklikust eesti keelses keskkonnas.

**Punktiga 43** tunnistatakse kehtetuks § 43 lõige 1¹, mis ei ole enam asjakohane. Kehtiv seadus nõuab, et RMK koostab tema valitseda olevate metsade kohta metskondade või muude majandamisüksuste kaupa vähemalt igaks kümneks aastaks metsamajandamiskava. Metsa korraldamise juhendi kohaselt peab metsamajandamiskava sisaldama §-s 21 sätestatud nõudeid, nagu tiitellehte, temaatilisi kaarte, metsa takseerkirjeldust jms. Tegelikkuses peetakse riigimetsas ressursi üle arvestust elektrooniliste andmebaaside alusel. Seega on selline kohustus seaduse tasandil vananenud.

**Punktiga 44** tunnistatakse §  43 lõiget 3¹ kehtetuks, sest TA-tegevusi käsitletakse laiemalt peatükis 2 ja seadust täiendatakse uue §-ga 10¹ (vt p 13). Volitusnormi asukohta muudetakse, kuna TA-tegevus ei pruugi toimuda vaid riigimetsas. Metsandusalase õppetegevusega tegeleb Eesti Maaülikool ja Luua Metsanduskool, seega puudutab teadaolevalt kahte suuremat asutust, kellel võib vajadus olla taotleda erisust. Mõju töökoormusele võib pidada väikeseks.

**Punktiga 45** täiendatakse § 43 lõikega 7¹, lisades metsaseadusesse omaniku ootustega arvestamise. Valdkonna eest vastutav minister kehtestab omanike ootused ja vajaduse korral muudab neid. Riigivaraseaduse (edaspidi RVS) §-s 88 sätestatakse riigi osalusega äriühingu juhtimise erisused, mille hulgas on ka äriühingule omaniku ootuste kehtestamine. Riigimetsa Majandamise Keskus on riigitulundusasutus. Riigivaraseaduse § 2 lõike 4 kohaselt kohaldatakse riigitulundusasutuse valduses oleva riigivara valitsemisel käesolevat seadust tema kohta eriseaduses sätestatud erisusi arvestades, mistõttu on metsaseaduses omaniku ootustega arvestamise sätestamine õigustatud.

**Punktiga 46** täiendatakse seadust §-ga 43¹ (püsimetsana majandamine riigimetsas).

Püsimetsana majandamiseks märgitakse riigimetsa majandaja ettepanekul püsimetsana majandatav ala metsaregistrisse. Metsaregistrisse tehakse vastav arendus, et võimaldada riigimetsa majandajal märkida sinna püsimetsana majandatav ala või eraldis.

Lõike 2 kohaselt võib riigimetsas püsimetsana majandamise eesmärgil pärast puistu seemnekandvuse ea saavutamist raiuda kuni 0,2 ha suuruste häiludena maksimaalselt kuni 30 % eraldise või püsimetsana registreeritud märgitud ala pindalast 30 aasta jooksul. Esimese sammuna püsimetsanduse poole liikumisel on puistus vaja välja kasvatada vähemalt kolme põlvkonna puud (vanuse erinevus iga põlvkonna vahel 20–40 a). Ühevanuseliselt majandamiselt püsimetsandusele üleminek võtab aastakümneid. Puistu ühevanuselise struktuuri kujundamiseks erivanuseliseks ja mitmekesiseks puistuks võib püsimetsana majandamist alustada puude seemnekandvuse ea saavutamisel ning ei pea ootama metsaseaduse järgset raievanuse saavutamist. Selleks, et saaks toimuda looduslik uuenemine ja seemnelevi, peavad vähemalt seemnekandvuseas puud olema püsimetsadesse raiutavate häilude vahetus läheduses. Siiski ei tähenda see seda, et tekiks vajadus seemnekandvusea saabudes raiet teha.

Eesti Maaülikooli uurimisprojekti „[Valikraiete mõju metsaökosüsteemi süsinikubilansile ja majanduslikud aspektid](https://media.rmk.ee/files/Valikraie_projekti_l6pparuanne_EMU_V.Uri.pdf)“ lõpparuandes tuuakse välja asjaolu, et küpse puistu ümberkujundamisel püsimetsaks on olulisteks kitsaskohtadeks raskused metsa uuendamisel ja vana metsa järgulise harvendamisega kaasnev juurdekasvu vähenemine. Mistõttu on nad soovitanud, et püsimetsa kujundamisega võiks alustada oluliselt noorematest puistutest ja suuremate häiludega, mida aga ei võimalda hetkel kehtivad regulatsioonid.

Lõikes 3 sätestatakse, et püsimetsas peavad säilikpuud ja säilikpuude tukad moodustama vähemalt 10% püsimetsana majandatava ala pindalast ning need jäävad metsa alatiseks. Säilikpuude ja säilikpuude tukkade jätmise tuleks eelistada neid alasid, kus esinevad esimese rinde suurima diameetriga puud, eelistades kõvalehtpuude, mändide ja haabade, samuti eritunnustega nagu põlemisjälgede, õõnsuste, tuuleluudade või suurte okstega puudega paiku. Metsastunud puisniitudel, rannikumännikutes jt varasemalt (pool)avatud aladele kujunenud puistutes tuleb säilikpuudena säilitada lagedamal kasvanud puude tunnustega vanad puud ja nende ümbrus.

Lõikes 4 sätestatakse, et häiludes ja häilude vahelist ala võib hooldada metsa majandamise eeskirja §-s 6 sätestatud valgustus- ja harvendusraie nõudeid järgides.

Lõikega 5 sätestatakse, et käesolevas paragrahvis toodud tingimusi on võimalik rakendada vaid valikraiele riigimetsas väljaspool kaitstavaid loodusobjekte.

Selleks, et hinnata püsimetsana majandamise eesmärgi saavutamist ja rakendamisega kaasnenud mõju riigimetsa majandamisele, sätestatakse punktiga 58 järelhindamise kohustus püsimetsana majandamisele riigimetsas. Järelhindamise tulemusena peaks muuhulgas ka selguma, kas sarnast praktikat saab üle kanda ka erametsas metsa majandamisele.

**Punktiga 47** muudetakse § 45 lõiget 5. Edaspidi määrab valdkonna eest vastutav minister metsa korraldamise juhendi alusel puu liigiti raiepindalad. Kehtiva seaduse kohaselt määrab minister igal aastal RMK-le järgneva viie aasta optimaalse uuendusraie pindala. Sõna „optimaalne“ on sisult määratlemata subjektiivne õigusmõiste ja tekitab erinevaid tõlgendamisvõimalusi uuendusraiete pindala suuruse määramisel.

Muudatuse eesmärk on vähendada bürokraatiat, sest ka praegu kehtestatakse uuendusraie pindala viieks aastaks, mistõttu ei ole mõtet seda igal aastal uuesti määrata. Mõju on väike, sest metsa korraldamise juhendist lähtudes arvutatakse arvestuslank kümne aasta kohta, võttes arvesse küpsete ja valmivate puistute olemit. Viie aasta kohta raiemahu kehtestamine annab piisava puhvri õigeaegseks reageerimiseks muutustele metsas.

**Punktiga 48** sätestatakse § 45 lõikes 5¹ tingimused, millistel juhtudel võib valdkonna eest vastutav minister muuta uuendusraie pindala, mis on kehtestatud viieks aastaks.

Pindala muutmise vajadus võib olla tingitud küpsete metsade kaitse alla võtmisest. Mingil määral võib selle põhjuseks olla ka raadamiste maht, lähtudes riigi eriplaneeringutest (näiteks riigikaitse valdkond).

Ulatusliku metsakahjustuse puhul on lähenemine paindlik ja mõiste „ulatuslik“ sisustatakse iga kord, kui tuvastatakse suurem metsakahjustus (analoogne hädaolukorraga). Keskkonnaamet või RMK annab teada, et on tekkinud märkimisväärne kahju. Lisaks võib valdkonna eest vastutav minister muuta uuendusraie pindala ka olukorras, kui määratud uuendusraie pindala ei võimalda täita käesoleva seaduse § 2 lõikes 2 seatud eesmärke või muid riigipoolseid kohustusi.

**Punktiga 49** tunnistatakse kehtetuks § 45 lõige 6, sest tegemist on ministeeriumi haldusalas oleva asutusega ning seaduse tasandil ei ole tarvis määrata, et ministeerium kooskõlastab oma haldusalas oleva asutusega raiepindalad.

**Punktiga 50** vähendatakse § 49 lõikes 3 RMK nõukokku kuuluvate liikmete arvu seniselt üheksalt kaheksale. Selgitus on toodud punktis 51.

**Punktiga 51** tunnistatakse kehtetuks § 49 lõike 3 punkt 3, mille kohaselt kuulus Majandus- ja Kommunikatsiooniministeeriumi esindaja RMK nõukogu koosseisu, sest ministeeriumide ülesannete ja struktuuri ümberkorraldamisega on puidu väärindamisega seotud valdkonnad liikunud Majandus- ja Kommunikatsiooniministeeriumist Kliimaministeeriumisse.

**Punktiga 52** tunnistatakse kehtetuks § 49 lõike 7 punkt 10, sest nõukogu pädevusest tuleks välja jätta ülesanded, mis ei ole seotud RMK tegevuse planeerimise, juhtimise korraldamise ja järelevalvega juhatuse tegevuse üle (vt § 49 lg 1). Ka avalikus teenistuses on teenistujate palgajuhendi, mille osa on palgaastmestik, kehtestamise pädevus asutuse juhil, mitte Vabariigi Valitsusel või valdkonna eest vastutaval ministril (ATS § 64 lg 4). See lisatakse RMK põhimääruses juhatuse pädevusse.

**Punktiga 53** muudetakse § 49 lõike 7 punkte 12 ja 13, mis puudutavad RMK nõukogu pädevusse kuuluvaid tegevusi § 60 lõike 1 (vt p 52) muutmise ning töös väljakujunenud ülesannete tõttu. Tegelikult otsustab juhatus eraõiguslikes juriidilistes isikutes RMK esindamise ja nendega liitumise. Nõukogu pädevusse jääb uute eraõiguslike juriidiliste isikute asutamise otsustamine.

**Punktiga 54** jäetakse nõukogu pädevusest välja ülesanded, mis ei ole seotud RMK tegevuse planeerimise, juhtimise korraldamise ja järelevalvega juhatuse tegevuse üle. Kehtivas seaduses sätestatud vara võõrandamisel hariliku väärtuse alusel otsustuspädevuse jaotamine ei ole põhjendatud. Summad on samad alates 1999. aastast (euro tulekul teisendati kroonid eurodesse). Kehtiva seaduse kohaselt otsustab vara võõrandamise **nõukogu**, kui vara väärtus on 32 000 eurot, väiksema väärtuse puhul juhatus. Eesmärk on jätta vara võõrandamise ainuotsustajaks RMK juhatus.

**Punktidega 55–57** kehtestatakse juriidilistele isikutele uued trahvimäärad. Metsaseaduse vastutussätted kehtivad muutmata kujul alates seaduse vastuvõtmisest 2006. aastal. Vahepeal on muudetud korduvalt karistusseadustiku (edaspidi *KarS*) § 47 lõiget 2, mis sätestab juriidilise isiku rahatrahvi maksimaalse määra, ning praegu võib kohus või kohtuväline menetleja kohaldada juriidilisele isikule väärteo eest rahatrahvi 100–150 000 eurot.

2021. aastast alates on rikkumiste arv kasvanud.

|  |  |  |
| --- | --- | --- |
| 2021 | 2022 | 2023 |
| 32 | 39 | 52 |

Kasvule pööramine näitab, et karistused ei ole mõjusad. Suurema mõjuga rikkumised ehk keskkonnakahju põhjustanud rikkumised on võrdlemisi stabiilsel tasemel 2019 - 16, 2020 -18, 2021 - 5, 2022 - 14 ja 2023 - 17. Keskkonnale suurema mõjuga rikkumiste ühtlane tase näitab, et rikkumisega kaasnev karistus pole piisavalt motiveeriv seaduse nõuete täitmiseks. Paljudel juhtudel on rikkumisest saadud puidu tulu suurem rikkumise eest määratavast karistusest.

Praegu kehtivad maksimaalsed rahatrahvimäärad 2000–3200 eurot ei ole 18 aasta jooksul toimunud sissetulekute ja elukalliduse kasvu arvestades enam mõjusad. Karistusõiguse põhimõtte kohaselt ei tohi rikkumine end ära tasuda. Metsa majandamine on reeglina kasumi teenimisele suunatud tegevus, mistõttu võivad praegused karistusmäärad tekitada metsa majandajal kiusatust rikkuda metsaseadusega kehtestatud reegleid, kui rahatrahvi tasumine osutub majanduslikult odavamaks. Seega on otstarbekas tõsta juriidilise isiku maksimaalsed karistuse määrad vahemikku 50 000–150 000 eurot.

Praegu kehtivad juriidiliste isikute karistuste piirmäärad ei ole põhjendatud ka seetõttu, et paigast on nihutatud füüsilistele ja juriidilistele isikutele määratavate maksimaalsete karistuste proportsioonid. Füüsilisele ja juriidilisele isikule ettenähtud maksimaalne karistuse määr peaks omavahel korreleeruma, kuivõrd maksimaalse karistusmäära sätestamisel nii füüsilise kui ka juriidilise isiku puhul peab arvestama nii kaitstavat õigushüve kui ka eri- ning üldpreventiivseid mõjusid.

Maksimummäära tõstmine ei tähenda, et pärast määra tõstmist hakatakse maksimummäära rohkem või kergekäelisemalt määrama. Väärteo eest karistuse määramisel kehtivad samad reeglid, mis kuritegude puhul ning karistuse määramise juhised ja loogika võimaldavad maksimummäära kohaldada vaid juhul, kui esinevad raskendavad asjaolud, puuduvad kergendavad asjaolud ja tegemist on nn saririkkujaga. Praktikas on maksimummäära kasutatud üksikud korrad. Karistuse mõistmine toimub KarSi § 56 ning Riigikohtu praktika väga kindlate reeglite järgi. KeA lähtub viidatud alustest. Väärteomenetluste kvaliteeti kontrollitakse, korraldatakse koolitusi ja välistatud on ametnike suva karistuse määramisel.

Maksimaalse karistusmäära tõstmine võimaldab kohaldada teo raskusele ja iseloomule vastavat karistust. Kergete rikkumiste korral jäävad karistused endiselt sümboolsetesse summadesse, samas tulu saamise eesmärgil toime pandud teo eest on siis võimalik rakendada karistust, mis on kooskõlas põhimõttega, et rikkumine ei tohi end ära tasuda. Kedagi ei karistata, kui ta ei ole toime pannud rikkumist. Kui isik on toime pannud rikkumise teadmatusest (ettevaatamatus hooletuse vormis), on tema süü väike ja seda on karistuse määramisel võimalik arvesse võtta.

Trahviühiku suurendamine ei viita siiski üheselt kriminaalpoliitika karmistamisele, kuna trahv on üks võimalik väärteomenetluse tulemus teiste seas. 2015 võeti vastu väärteomenetluse seadustiku muudatus, mis lubab vähetähtsa teo puhul jätta menetluse alustamata ning piirduda suulise hoiatamisega. Sama muudatusega täpsustati võimalust lõpetada väärteomenetlus otstarbekuse kaalutlusel, kui isiku süü pole suur ning menetluse jätkamiseks puudub avalik menetlushuvi.

Selleks, et vältida riigi või kohtute omavoli, on karistamisele kehtestatud väga selged reeglid, millest nii kohus kui kohtuväline menetleja on kohustatud kinni pidama. KarS § 56 lg 1 kohaselt on karistamise aluseks isiku süü ning karistuse mõistmisel kohtu poolt või määramisel kohtuvälise menetleja poolt arvestatakse

- kergendavaid ja raskendavaid asjaolusid,

- võimalust mõjutada süüdlast edaspidi hoiduma süütegude toimepanemisest ja

- õiguskorra kaitsmise huvisid.

Karistusseadustiku kommentaaride kohaselt tuleb karistuse määramisel kaalumist alustada sanktsioonimäära keskmisest, sellele on kohustuslik lisada või võtta maha karistust raskendavad ja kergendavad asjaolud (loetletud KarS §-des 57 ja 58) ning seejärel hinnata süüd suurendavate ja vähendavate asjaolude esinemist, milledeks on varasema karistatuse olemasolu või puudumine, rikkumise ulatus, rikkumise kestvus, rikkumisega tekitatud kahju, rikkumisega saadud (konkurentsi)eelis, isiku käitumine pärast rikkumist, isiku käitumine süüteomenetluse ajal, samuti menetleja hinnang, kui suur on tõenäosus, et isik võiks tulevikus analoogseid rikkumisi toime panna ja milline karistus täidaks ka üldpreventiivselt teistele valdkonnas tegutsevatele isikutele hoiatavat eesmärki.

Kuivõrd karistuse määramine käib kindlate reeglite järgi, siis maksimaalset võimalikku karistusmäära saab rakendada üksnes juhul, kui esinevad ainult karistust raskendavad asjaolud, süüd suurendavad asjaolud ja varasemad karistused on näidanud, et need ei ole mõjutanud isikut õiguskuulekalt käituma. Arvestades eeltoodut, peavad karistuse raamid olema sellised, et ka maksimaalset määra rakendamata on võimalik määrata karistus, mis välistaks rikkumise majandusliku tulususe.

**Punktiga 55** tõstetakse § 68 lõikes 2 trahvimäärasid metsa, puude ja põõsaste ebaseadusliku raiumise, hävitamise ning kahjustamise korral. Kirjeldatud rikkumise mõju võib olla väga suur, kuna sätte alla kuulub ka raieõiguseta raie ja metsateatiseta raie, mille puhul näiteks olukorras, kus keskkonnakahju puudub (raieküps mets), võib ulatuslikuma raie puhul majanduslik kasu ulatuda sadade tuhandete eurodeni.

Kuna seaduse eelnõuga tuuakse lageraie ülempiir madalamaks, 5 ha peale, on senisest suurem tõenäosus ja oht üle lubatud piiri raieteks. Iga raiega keskkonnakahju ei teki, kuid sellest võivad tekkida olulised kitsendused naaberkinnistute omanikele. Nimelt on korduvalt juhtumeid, kus kõrvuti kinnistutel kasvab raieküps mets, üks omanik raiub oma kinnistul ilma metsateatist esitamata 5 ha suuruse langi, kõrval asuva kinnistu omanik, kuigi esitas teatise, ei tohi raiuda, kuna tema raiega tekiks lubatust suurem lageraielank.

Arvestades asjaolu, et kuni 5 ha lageraielangil tekiks keskmist hektari tagavara kasutades tulu ca 60 000 eurot ja et karistuse arvutamisel alustatakse kaalumist keskmisest, mis on antud juhul 75 000 eurot, siis on maksimummäär (150 000 eurot) igati proportsionaalne antud koosseisu raskema teo iseloomuga.

**Punktiga 56** tõstetakse § 69 lõikes 2 trahvimäärasid raieõiguse ja metsamaterjali üleandmisel ning metsa raieks andmisel seaduslikkuse tõendamise ja selle kontrollimise kohustuse rikkumise eest. Vastavaid toiminguid raieõiguse, metsamaterjali ja raieks andmisega teevad nii füüsilised kui ka juriidilised isikud. Valdavalt teevad raiet (puude langetamist ja kokkuvedu) juriidilised isikud. Üheks raieõigust tõendavaks dokumendiks on metsateatis ning üheks enamlevinud rikkumiseks on raie metsaosas, mille raieks ei ole esitatud metsateatist. Raieõiguse kontrollimise kohustuse täitmata jätmisel ei saa olla osapooled veendunud, et raie on metsaosas lubatud, mis toob kaasa võimaluse, et osaletakse ebaseaduslikus metsaraies ja ebaseaduslikust raiest saadud metsamaterjali turule laskmises. Selle sätte alla liigituvad ka näiteks tehingud varastatud või ebaseaduslikult raiutud metsamaterjaliga, mistõttu on võimalik teenida suurt tulu ka sättes kirjeldatud rikkumistega. Uueks maksimum määraks kehtestatakse 50 000 eurot. Pakutud trahvimäär on 1/3 raskeima süüteokoosseisu (ebaseaduslik raie) trahvimäärast (150 000) ja pakutud määr igati proportsionaalne.

**Punktiga** **57** tõstetakse § 70 lõikes 2 trahvimäärasid metsa majandamise nõuete rikkumise eest.

Raie tegemiseks (puude langetamine ja metsamaterjali kokkuvedu) kasutatakse peamiselt juriidilise isiku teenust. Selle sätte peamisteks rikkumisteks on maaomaniku nõusolekuta võõra metsa kasutamine metsamaterjali kokkuveoks, metsamaterjali kokkuveol metsamulla kahjustamine sügavamalt kui 30 cm, metsamaterjali kokkuveol kasvavate puude kahjustamine, ja lageraielangil säilikpuude puudumine.

Suuremas ulatuses kasvavate puude kahjustamine ja metsamulla lubatust sügavalt kahjustamine põhjustab kahju keskkonnale. Lageraielangil säilikpuude puudumine halvendab mitmekesisuse säilimist ja pikendab mitmekesisuse taastumist. Uueks maksimum trahvimääraks kehtestatakse 50 000 eurot, mis on 1/3 raskeima süüteokoosseisu (ebaseaduslik raie) trahvimäärast ning seega ka igati proportsionaalne.

**Punktiga** **58** täiendatakse 7. peatükki §-ga 80¹ ning kehtestatakse järelhindamise kohustus Kliimaministeeriumile püsimetsana majandamisele riigimetsas. Järelhindamine on vajalik selleks, et selgitada välja kuidas kehtivast seadusest erinevad sätte püsimetsana kasvatamisele on rakendunud ning kas sarnast praktikat võiks lubada ka väljaspool riigimetsa.

**§ 2. Keskkonnatasude seaduse muutmine**

Keskkonnatasude seaduses tunnistatakse kehtetuks § 81 lõike 5 punkt 1. Muudatus on seotud punktiga 28, mis tunnistab kehtetuks metsaseaduse §-i 32 lõike 2 punkti 2. Nimetatud tegevus on edaspidi trassiraie hulgas, kuna puudutab raadatud alade hooldamist.

**4. Eelnõu terminoloogia**

Eelnõuga ei võeta kasutusele uusi termineid.

5. Eelnõu vastavus Euroopa Liidu õigusele

Eelnõu on seotud Euroopa Parlamendi ja nõukogu määruse (EL) 2023/1115, milles käsitletakse teatavate raadamise ja metsade degradeerumisega seotud saaduste ja toodete liidu turul kättesaadavaks tegemist ja liidust eksportimist ning millega tunnistatakse kehtetuks määrus (EL) nr 995/2010 rakendamisega.

6. Seaduse mõjud

Eelnõukohasel seadusel puudub oluline mõju riigi julgeolekule ja välissuhetele, regionaalarengule ning oluline sotsiaalne, sealhulgas demograafiline mõju.

**Mõju valdkond – mõju elu- ja looduskeskkonnale**

***Mõju kirjeldus***

**Puu- ja põõsaistandik**

**Punktiga 4** kehtestatakse sätted istandike rajamiseks ja majandamiseks. Istandike rajamisega ei kaasne olulisi mõjusid võrreldes kehtiva korraga. Istandiku rajamist on ka täna mitte metsamaale võimaldatud ja seda on juba mõnda aega ka tehtud. Seetõttu ei saa öelda, et eelnõus sätestatu puhul oleks tegemist põhimõttelise muudatusega.

Eelnõuga täpsustatakse alasid kuhu istandiku rajade, et loodusväärtused oleksid hoitud ja ning toidujulgeolek tagatud. Istandikud on kavas rajada aladele, mis ei ole määratletud kõrge looduskaitselise väärtusega või on loetud väärtuslikuks kas põllumajandusmaaks, maastikuks või püsirohumaaks. Samuti ei toimu istandike rajamist poollooduslike koosluste arvelt.

Tänaste isandike mõjusid elurikkusele on Eesti Maaülikooli poolt ka uuritud[[6]](#footnote-7). Mõju elurikkusele ja maastikele sõltub istandike planeerimisest, puuliigi valikust ja majandamisvõtetest. Hoolikas planeerimine võimaldab vähendada võimalikke negatiivseid mõjusid ning suurendada positiivseid mõjusid elurikkusele ja maastike mitmekesisusele. Samuti lisavad istandikud maastikele mitmekesisust, aidates kaasa ökoloogiliste koridoride loomisele ja fragmentatsiooni vähendamisele. Bauhus jt (2010) rõhutavad, et istandikud võivad täiendada maastiku struktuuri ning toetada elurikkust laiemal skaalal[[7]](#footnote-8).

Teadusuuringud Eestis näitavad, et istandike rajamine mahajäetud põllumajandusmaadele võib suurendada elurikkust võrreldes nende alade praeguse seisundiga. Näiteks Lutter jt (2023) leidsid, et kasemetsade istandike mullaseente mitmekesisus sarnaneb looduslike metsade omale. Eestis publitseeritud teadustööd toovad välja, et istandikud ei vähenda mulla viljakust[[8]](#footnote-9) sealhulgas ei halvene mulla elustik[[9]](#footnote-10). Lisaks eemaldavad istandikud mullast olulise koguse raskemetalle[[10]](#footnote-11).

Istandike rajamine kasutusest välja jäänud vähemviljakatele põllumajandusmaadele võib olla keskkonnale kasulik, aidates suurendada elurikkust ja parandada maastiku mitmekesisust ilma, et see kahjustaks olemasolevaid poollooduslikke kooslusi või karjatamisvõimalusi. Monokultuursete istandike rajamine on vaid üks võimalus istandike maakasutuseks, kuid selleski osas toetavad Eestis läbi viidud teadusuuringud, et monokultuursete istandike rajamine mahajäetud põllumajandusmaadele on tõhus viis nende alade taastamiseks ja säästvaks kasutamiseks, aidates parandada mulla omadusi ja toetades elurikkuse taastumist.

Kindlasti peaks omanik kaaluma erinevaid riske monokultuure rajades, seda ka eelkõige võimalike haiguste leviku valguses. Seetõttu kaalume koos metsastamise meetme väljatöötamisega anda suuniseid ka vastupidavamate istandike rajamisele. Teadusuuringud toetavad seda lähenemist, rõhutades, et istandike rajamine kasutusest välja jäänud aladele aitab vältida survet looduslikele kooslustele[[11]](#footnote-12). Rahvusvahelised uuringud kinnitavad, et istandike rajamine mahajäetud või madala tootlikkusega maadele võib olla keskkonna- ja majanduslikult kasulik, ilma et see kahjustaks põllumajandust[[12]](#footnote-13).

Istandikel võib olla mõju veekeskkonnale, veerežiimile ja ümbritsevale elustikule intensiivsema maakasutuse tõttu. Väheste teadmiste tõttu pikaajalistest mõjudest ja ka väheste teadmiste tõttu võimalikest rakendatavatest praktikatest istandike kasvatamisel eri tingimustes, ei saa istandikku rajada soomuldadega, rannikumuldadega aladele ja ammendunud turbakarjääridele, kus neil võib olla oluline negatiivne mõju elustikule, veele ja mullale.

Kliimakindla majanduse seaduse seletuskirja alusel võimaldab 250 hektari istandike rajamine aastas siduda perioodil 2025-2030 keskmiselt 2171 t CO2 ekv aastas.

**Kujundusraie poollooduslikul kooslusel**

**Punktiga 18** luuakse võimalus kujundusraiet kasutada ka Eesti looduse infosüsteemi kantud poollooduslikul kooslusel puittaimede eemaldamiseks elupaiga tegevuskava kohaselt. Muudatuse kohaselt saavad maaomanikud võimaluse taastada infosüsteemis märgitud poollooduslikke kooslusi ka väljaspool kaitstavaid alasid. Poollooduslike koosluste hooldamise eesmärk väljaspool kaitstavaid alasid on parandada sidusust elupaikade vahel. Elurikkuse säilimiseks on vajalik elupaikade piisav pindala ja sidusus – hästi toimiv elupaigavõrgustik –, mistõttu peavad loodusväärtuste säilimisele kaasa aitama ka maastikud väljaspool kaitstavaid alasid. Muudatusel on positiivne mõju poollooduslike koosluste säilitamisele ja taastamisele.

**Püsimetsana majandamine** **riigimetsas**

**Eelnõu punktid 19 ja 46** toetavad võimalikult looduslähedast metsakoosluste kujunemist, mistõttu on tegemist elurikkust soodustava lähenemisega. Riigimetsa majandajale luuakse võimalus rakendada lisaks kehtivas seaduses kehtestatud püsimetsana majandamise nõuete kõrval kasutada ka võtteid, mis võimaldavad püsimetsa hakata kujundama juba seemnekandvuse ea saavutamisel ja suuremate häiludena. See võimaldab asuda riigimetas majandajal katsetama erinevate lahendustega püsimetsa kujundamisel, tuvastamaks eri metsatüüpidesse ja tingimustesse sobivaimaid võtteid. Püsimetsana majandamine on majandamisviis, mis pakub alternatiivi traditsioonilisele lageraiepõhisele metsamajandamisele. Kuna maa-ala on püsivalt kaetud metsaga, on sellel majandamisviisil ökoloogilisi ja keskkonnaalaseid aga ka sotsiaalseid eeliseid: metsade sidususe hoidmine, stabiilsem mikrokliima, soodsam mõju metsaelustikule, suurem esteetiline atraktiivsus ja sobivus rekreatiivseteks tegevusteks. Püsimetsana majandamine võib olla võimalusel alternatiiviks ka näiteks asulate ümbruses või teistes kogukonnale olulistel aladel nn KAH aladel, kus on elanike soov vältida lageraie tegemist.

**Säilikpuud**

**Eelnõu punktiga 23** suurendatakse lageraielankidel säilikpuude hulka, et aidata kaasa metsamaastike mitmekesisuse tagamisele ning soodustaksid metsaelustikule vajalike tingimuste järjepidevust ja ruumilist katvust. Säilikpuid tuleb muudatuse kohaselt jätta vähemalt tüvepuidu kogumahuga kümme tihumeetrit hektari kohta endise viie tihumeetri asemel. Muudatusel on positiivne mõju looduskeskkonnale.

**Raielangi pindalal vähenemine**

**Eelnõu punktide 24-26** kohaselt väheneb madalsoo, lodu, siirdesoo ja raba kasvukohatüübi metsades lageraielangi pindala viielt hektarilt kahele hektarile. Langi suuruse kahe hektariga piiramise eesmärgiks on õrnade soomuldade kaitse, alade parem uuenemine ja keskkonnatingimuste ja veerežiimi äkilise muutuse mõju vähendamine turvasmuldadele ja metsade alustaimestikule tingimustes, kus kevadised põuad ja suvised kuumalained on sagenemas.

Lisaks väheneb ka muudes kasvukohatüüpides asuva raielangi pindala kuni viie hektarini (7 ha asemel). Muudatus puudutab ka suuremaid eraldisi kui 5 ha, kus pärast muudatust üle viie hektari raiet teha ei saa. Muudatusel on positiivne mõju looduskekskonnale.

**Mõju valdkond – mõju majandusele**

*Mõju sihtrühm – metsaomanikud, metsakorraldusettevõtted, istandike rajamisega tegelevad ettevõtted*

**Puu- ja põõsaistandik**

**Punkt 4.** Istandike rajamist täpsemalt reguleerivad sätted annavad maaomanikele investeerimiskindluse ja võimaluse suurendada oma tulusid. Tööhõive mõttes võib istandike rajamine ja hiljem nende majandamine luua uusi võimalusi kohalikele elanikele ning metsandussektoris tegutsevatele ettevõtetele. Uute töökohtade loomine ja metsandussektori arendamine aitavad kaasa piirkondade jätkusuutlikule arengule.

Istandike rajamine on planeeritud peamiselt vähemviljakatele ja kasutusest välja jäänud põllumajandusmaadele jm maadele, mis ei sobi intensiivseks põllumajanduseks või ei ole nii olulised maastike kaitseks või elurikkuse toetamiseks. Need alad on sageli madala mullaviljakusega, väikese pindalaga või asuvad taristutest eemal, mistõttu ka nende põllumajanduslik kasutamine ei ole majanduslikult tasuv. Uuringud Eestis näitavad, et sellistele maadele istandike rajamine on efektiivne viis maa kasutamiseks, ilma et see konkureeriks kõrge viljakusega põllumajandusmaadega[[13]](#footnote-14)*.* Keskkonnaagentuuri poolt koostatud [analüüs](https://pilv.envir.ee/index.php/s/F7PYFPfsFmExm9W) „2024 Asendusmetsastamine. Asendusmetsastamiseks sobivate alade kaardistamine“ kaardistas selliseid alasid ligi 76 000 hektari ulatuses üle Eesti.

Kuna istandikke suunatakse rajama maadele, mis ei ole aktiivses põllumajanduslikus kasutuses, ei vähene põllumajandustootjate kasutuses olev kõrge viljakusega maa-ala. Seega ei kaasne istandike rajamisega negatiivset mõju põllumajandustootmisele ega toidujulgeolekule. Kui istandike rajamisel säilib maa põllumajanduslik kasutusklassifikatsioon, on vajadusel võimalik maa taas kasutusele võtta põllumajanduslikuks tootmiseks. See tagab põllumajandustootjatele paindlikkuse tulevikus maa kasutuse üle otsustamisel.

Kuigi siseriiklike õigusaktide järgi ei toimu maakategooria muutust (mittemetsamaast metsamaaks), käsitletakse EUDR-s maakategooria muutust funktsionaalselt, arvestades maakasutuse tegelikke omadusi. Kui istandike maa vastab metsamaa tunnustele (näiteks puistu kõrgus, võrakatte tihedus ja pindala), loetakse see EUDR kontekstis metsamaaks, sõltumata siseriiklikust määratlusest. Istandike maa tagasi pööramisel põllumajandusmaaks, käsitletakse seda EUDR-i järgi raadamisena.

Statistikaameti põllumajanduse struktuuriuuringu andmetel oli Eestis 2023. aastal kokku 988 000 hektarit kasutatavat põllumajandusmaad, millest 72% hõlmas põllumaa, pea 28% püsirohumaa, 0,4% püsikultuurid ja 0,3% koduaed. 12% püsirohumaast ehk 3% kogu kasutatavast põllumajandusmaast on siiski tootmiseks mittekasutatav hooldatav püsirohumaa. Seega on Eestis võrreldes Euroopa Liidu (EL) keskmisega tunduvalt rohkem tootmiseks mittekasutatavat, kuid heas põllumajanduslikus ja keskkondlikus korras hoitavat maad, mille eest saadakse ka ELi toetusi (ELi keskmine 2020. aastal oli 3,8% püsirohumaast).

Maaülikooli pikaajalised teadustöö tulemused näitavad, et istandikud kasvavad viljakatel muldadel kiiresti, ületades kasvukiiruses oluliselt metsamaa puistuid. Kehvema viljakusega muldadel on kasv varieeruvam ning suurt produktsooni ei ole oodata, eriti põuakartlikel muldadel. Kaasikute eeldatava raieringi pikkus istandikes on 35 aastat.

Tuginedes Eesti Maaülikooli 2020 a. projekti „Kaseistandike potentsiaal kliimamuutustega kohanemisel ja leevendamisel: ökoloogilis-majanduslik analüüs“ lõpparuandes toodule saab keskmiselt hinnata (4 mullatüübiga põldude näitel), et istutatud kaasikute keskmine juurdekasv kasvutsükli jooksul on 11,8 m3/ha/a. SMI2023 andmetel on arukase keskmine aasta juurdekasv 6,0 tm/ha /a. Seega keskmiselt on vahe metsa ja põllumaale rajatud kaasikute vahe 5,8 tm/ha/a. 1 tm puidu töötlemisel tekib otsest lisandväärtust summa  164 eurot ühe tm kohta (Metsa- ja puidusektori sotsiaalmajanduslik mõju 2022. aastal[[14]](#footnote-15)).

Seega toodab ühe hektari suurune kaseistandik igal aastal keskmiselt 11,8\*164=1935 eurot lisandväärtust riigile. Ühe hektari suurune tulundusmetsa kaasik toodab aga 6\*164=948 eurot lisandväärtust, mis on ligi 50% vähem kui istandik. Maaomanikel tekib alternatiivne võimalus istandikke rajades saada tulu ning läbi selle panustada maapiirkonna majanduse elavdamisele.

**Kujundusraie poollooduslikul kooslusel (punkti 18)**

Poollooduslikud kooslused ei ole olulised üksnes looduskaitselisest aspektist, vaid neil on ka sotsiaalmajanduslik mõju, kuna nende hooldamine on maapiirkondades oluline elatusallikas. Pärandniitude hooldus mitmekesistab maaelu ja tagab üle-eestiliselt toidutootmise praktikate paljususe ja mitmekesise toiduainetega varustatuse. Pärandniitudelt tulev toit on puhas, vaba taimekaitsevahenditest ja väetistest. See omakorda toetab inimeste paremat tervist ja heaolu.

**Püsimetsana majandamine riigimetsas (punktid 19 ja 46)**

Riigimetsa majandaja saab lisaks kehtivas seaduses kehtestatud püsimetsana majandamise nõuete kõrval kasutada ka võtteid, mis võimaldavad püsimetsa hakata kujundama juba seemnekandvuse ea saavutamisel. Püsimetsana majandamise vajalikkus on eelkõige aladel, kus lageraie käigus majandamise ei ole kogukonnale vastuvõetav. Kuna tegemist ei saa olema peamise majandamisvõttega riigimetsas, siis on mõju marginaalne.

Kuivõrd püsimetsana majandamine võib olla mõnel juhul alternatiiviks näiteks asulate ümbruses või teistes kogukonnale olulistel aladel (nn KAH aladel), siis selliseid alasid on riigimetsas ligi 46 000 hektarit, mida muudatus võib mõjutada.

Hetke RMK andmestikku kasutades ja sarnase meetodi rakendamisel saab hinnanguliselt öelda, et erinevus 1 ha lageraie ja 1 ha (eelnõukohase) valikraie korral lükkub tulu saamine 80-85 % ulatuses edasi, kuid ühelt alalt on tulu samas võimalik saada tihedamalt kui vaid ühe korra metsapõlvkonna jooksul. Võrreldes hetkel kehtivas metsaseaduses oleva valikraie- ning eelnõukohase valikraie printsiibi rakendamist, on hinnanguliselt võimalik saada tulu 15 protsenti rohkem. Samas prognoosib RMK, et ülestöötamise hind (alusmetsa raie, metsamaterjali raie ja kokkuvedu) kujuneb valikraie korral 50% suuremaks kui lageraie korral.

Metsa uuendamise kulude osas sõltuvad kulud kasvukohatüübis sellest, kas mets jäetakse looduslikule uuenemisele või mitte. Kuid uuenemisele jätmisel ei pruugita asemele saada soovitut puistut (männik asendub looduslikult nt kasega). Seega võib mõningates kasvukohatüüpides olla siiski vajalik uuendamisvõtete kasutamine istutamise näol, et oleks tagatud ka metsade tootlikkus.

**Eraldisepõhine metsakorraldus**

**Eelnõu punktiga 13** võimaldatakse esitada uued inventeerimisandmed eraldise põhjal. Muudatuse kohaselt saab metsaregistris andmed uuendada pärast raie tegemist. Tegemist on täiendava võimalusega, mitte kohustusega, ning ei too kaasa negatiivset mõju metsaomanikele.

Metsakorraldusfirmadele on mõju ebaoluline, kuna metsa korraldamise metoodika ei muutu.

**Säilikpuud**

**Eelnõu punkt 23.** Eelnõukohase muudatusega tuleb uuendusraie käigus jätta langile suurem kogus säilikpuid. Muudatuse kohaselt asendatakse viis tihumeetrit vähemalt 15 esimese rinde elusa puuga tüvemahuga vähemalt 10 tihumeetrit hektari kohta. SMI 2023 andmete kohaselt raiuti lageraie käigus 32,6 tuhat hektarit. Kui lageraie käigus tuleb jätta vähemalt viis tihumeetrit hektari kohta rohkem kui kehtiva seaduse kohaselt, siis tähendab see seda, et kogu Eesti kohta jääb raielankidele täiendavalt 163 000 tm puitu. Arvestades RMK 2023 a keskmist tulu hektari kohta (60 eur/tm) on mõju metsaraiest saadud tulule 9,7 mln eurot ning mõju lisandväärtusele 26,7 mln eurot. Raiemahu mõõdukas alanemine on aga ka vajalik maakasutussektori ja tervikuna Eesti kliimaeesmärkide täitmiseks ning metsamaalt lähtuvate heitkoguste vähendamiseks. Rohkemate säilikpuude jätmine langile võimaldab kahandada kasvuhoonegaaside heitkoguste ühikute ostmise vajadust, mis näiteks ühikuhinnaga 20 eurot CO2 tonnist hoiaks riigieelarvest kokku 3,26 miljonit eurot aastas.

**Raielangi pindalal vähenemine (punktid 24-26).**

Raielangi pindala vähendamine (kahele ja viiele hektarile) võib kaasa tuua vajaduse täiendava metsakorraldamise järele. Näiteks RMK majandab metsa eraldise põhiselt, mistõttu inventeeritakse võimalusel alad üle. Suuremate kui 5 ha eraldiste korral saab raiuda üksnes 5 ha ja ülejäänu siis, kui juba raiutud ala on uuenenud. Seega metsaomanikule lükkub sama eraldise allesjäänud osa raie tegemine edasi. RMK-l on selleks ajaks keskmiselt 4,5 aastat. Samuti toob väiksem raielank kaasa suurema varumiskulu ja ülestöötamiskulu. Raie edasi lükkamine lükkab edasi metsaomanikule ka raiest saadavat tulu. Viiest hektarist suuremate eraldiste osakaal on 1,6% kõikide majandusmetsas asuvate eraldiste koguarvust. Metsaregistri andmetel on kõikidest kasvukohatüüpidest üle 5 ha eraldisi kokku valmivates ja küpsetes RMK majandatavates metsades 10 354 ha ja muudes omanike metsades 3507 ha. Seega lükkub nende metsade raie edasi.

Kõigist piirnevate aladega lageraie metsateatistest moodustavad sellised metsateatised ligikaudu ühe protsendi. 2023. a esitati mitme eraldise peale, mis on suuremal alal kui viis hektarit, 544 lageraie metsateatist (lageraiete metsateatisi esitatakse aastas keskmiselt 50 000).

Juulis 2024 kehtivate metsateatiste andmetel on keskmine kavandatud raielangi pindala riigimetsas 2,2 ja erametsas 1,4 hektarit. Muudatusel ei ole tagasiulatuvat mõju. Muudatus laieneb neile teatistele, mis esitatakse pärast kavandatud muudatuse jõustumist

**Raadamine**

**Punktiga 28** muudetakse raadamise mõistet selliselt, et raadamine on maa kasutusotstarbe muutumine, millele võib eelneda ka mõni muu tegevus kui raie, nt on raadamine ka kändude juurimine vm. Raadamisõiguse tasu määr on kehtestatud 12.06.2024 a. kliimaministri määrusega nr 40 „Raadamisõiguse tasu määra arvutamise metoodika ja tasumäär“. Määruse kohaselt on ühe hektari raadamisõiguse tasu määr 4462 eurot hektari kohta.

**Metsateatise e-kirjaga esitamisest loobumine**

**Eelnõu punktide 38-39** muudatused, mis puudutavad metsateatise e-postiga esitamisest loobumine mõjutab keskmiselt 1300 isikut, kuid riik on loonud võimaluse saada tasuta metsaühistute vahendusel nõustamisteenust, mille hulka kuulub ka asjaajamine raiete tegemisel. Seega ei teki olukorda, kus senisel viisil metsateatisi esitanud metsaomanikud jääksid abita. Muudatus võib kaasa aidata metsaühistute liikmeskonna suurenemisele, mis on üks riigi eesmärkidest.

**Raie lõpetamisest teavitamine**

**Eelnõu punkt 40.** Metsaomanikele kehtestatakse nõue teavitada Keskkonnaametit kavandatud raie lõpetamisest. Muudatus puudutab kõiki metsaomanikke, kes esitavad metsateatise ja kavandavad erinevaid raieid. Mõju halduskoormusele saab pidada väikeseks, kuna metsaregistrisse tehakse vastav arendus, mis võimaldab metsateatise esitajale ka tööde tegemisest süsteemis teada anda.

**Mõju valdkond – mõju riigiasutuste ja kohaliku omavalitsuse korraldusele**

*Mõju sihtrühm: Keskkonnaamet ja Keskkonnaagentuur*

**Puu- ja põõsaistandik**

**Punkt 4** rakendamisega tekib KeAle kohustus vaadata, kas istandikega seotud dokumendid on olemas, kui istandik soovitakse rajada alale, kus on vajalik eksperthinnang või Maa ja Ruumiameti kooskõlastus. Istandikega seotud nõuete rakendamine nõuab metsaregistri arendust, et pidada arvestust istandike pindala, puuliigi ning asukoha kohta. Hetkel on arendustöö maksumuseks hinnatakse ligikaudu 200 000 eurot.

**Punktiga 10** tehtav muudatus on väikese mõjuga, sest metsanduse pikka vaadet käsitletakse teistes strateegilistes dokumentides („Eesti metsapoliitika põhialused“, „Eesti 2035“ jm) ning eraldi metsanduse arengukava koostada ei ole tarvis.

**Punktis 12** kohaselt tuleb Keskkonnaametil menetleda kutseõppe-, teadus- või arendusasutus taotlust kui metsandusalase õppe- ning teadus- ja arendustegevuse tegemiseks on vajalik kalduda kõrvale metsa majandamise kohta sätestatud nõuete täitmisest. Metsandusalase õppetegevusega tegeleb Eesti Maaülikool ja Luua Metsanduskool, seega puudutab muudatus teadaolevalt kahte asutust, kellel võib vajadus olla taotleda erisust. Mõju töökoormusele võib pidada väikeseks.

Avaliku sektori üldine töökorraldus jääb punkti 13 ehk eraldisepõhise metsakorralduse põhimõtte rakendamisel samaks, Keskkonnaagentuuril võib esineda vaid väike kulude kasv kontrollkäikudel andmete kontrollimiseks läbitavate kilomeetrite hulga kasvu tõttu. Seda aitab kompenseerida kvaliteetsete andmete esitamise suurem hulk ja korduskontrollide ning Keskkonnaameti tehtavate metsauuendusekspertiiside vähenemine. Eraldisepõhisele metsakorraldusele üleminekuga kulusid ei kaasne, kuid ruumiandmete muutmise kontrolliks kulub hinnanguliselt 10 000 eurot.

Muudatustega **punktides 24-26** suureneb Keskkonnaameti töökoormus lageraie metsateatiste menetlemisel: raielangi lubatud suuruse 7 ha pealt 5 ha peale viimisel väheneb metsaregistri automaatotsuste arv lageraie metsateatiste menetlemisel kolmandiku võrra ning need metsateatised suunatakse spetsialistidele menetlemiseks. 2022. aastal menetles metsaregistri automaatsüsteem 36 003 ja 2023. aastal 30 635 lageraie metsateatist. Seega tuleb muudatuse jõustumisel menetleda veel lisaks vähemalt 10 000 lageraie metsateatist. Selleks peab Keskkonnaamet ümber korraldama oma tööjaotuse asutuse siseselt. Samas vähenevad kulud, kuna e-postiga metsateatisi ei esitata ja see kompenseerib osaliselt lisatööjõu vajaduse. Lisaks vähendab eraldisepõhine metsakorraldus näiteks metsauuendusekspertiiside koostamise vajadust. Metsaregistri arenduskulud on hinnanguliselt 500 eurot.

**Eelnõu punktiga 42** kehtestatakse metsaomanikele nõue teavitada Keskkonnaametit kavandatud raie lõpetamisest. Muudatusega kaasneb arendusvajadus 130 000 eurot.  Keskkonnaametile eraldi töökoormust ei teki.

*Mõju sihtrühm: Riigimetsa Majandamise Keskus*

**Punktides 24-26** nimetatud muudatustel on mõju RMK raiutavate alade pindalale ning riigi tuludele. RMK-l on küpses metsas siirdesoo, madalsoo, lodu ja raba kasvukohatüübis eraldisi kokku 3876 tk, kogupindalaga 7660 hektarit. Neist üle 2 hektari on 5120 eraldist, pindalaga 2716 hektarit. See tähendab, et muudatuse jõustumisel lükkub edasi raie 2736 hektaril. Arvestades, et eelnimetatud kasvukohatüüpides on keskmiseks uuenemise ajaks 12 aastat, lükkub ka raie ja ka tulu selle aja võrra edasi. Siirdesoo, madalsoo, lodu ja raba kasvukohatüüpides on RMKs aastatel 2017-2023 tehtud raieid 1355 eraldisel, neist 361 on üle 2 hektari. Keskmine raiepindala on 1,66 ha.

Riigimetsa majandajale luuakse punktiga 46võimalus rakendada lisaks kehtivas seaduses kehtestatud püsimetsana majandamise nõuete kõrval kasutada ka võtteid, mis võimaldavad püsimetsa hakata kujundama juba seemnekandvuse ea saavutamisel ja kuni 0,2 ha suuruste häiludena. Kuivõrd püsimetsana majandamine võib olla võimalusel alternatiiviks näiteks asulate ümbruses või teistes kogukonnale olulistel aladel nn KAH aladel, siis selliseid alasid on riigimetsas ligi 46 000 hektarit, mida muudatus võib mõjutada.

**Eelnõu punktidega 47 ja 48** kehtestatakse RMK-le uuendusraie pindala edaspidi viieks aastaks tänase ühe aasta asemel. Muudatusel on positiivne mõju kuna võimaldab pikemat planeerimist. Samas on jäetakse punkti 47 muudatusega alles ka paindlikkus ootamatute olukordade lahendamiseks. Muudatus ei too kaasa täiendavaid kulusid RMK-le.

*Mõju sihtrühm: Kaitseministeerium*

**Punktide 31 ja 32** muudatuste kohaselt ei ole edaspidi tarvis taotleda Kaitseministeeriumil riigimetsas väljaõppe korraldamiseks Vabariigi Valitsuse luba. See vähendab bürokraatiat ja Vabariigi Valitsuse koormust.

7. Rakendusaktid

Metsaseaduse rakendamiseks on vaja muuta järgmisi rakendusakte:

1. Keskkonnaministri 27. detsembri 2006. määrus nr 88 „Metsa majandamise eeskiri“;

2. Keskkonnaministri 16. jaanuari 2009. a määrus nr 2 „Metsa korraldamise juhend“;

3. Keskkonnaministri 28. augusti 2017. a määrus nr 32 „Metsaressursi arvestuse riikliku registri põhimäärus“;

4. Keskkonnaministri 11. augusti 2017. a määrus nr 28 „Metsateatisel esitatavate andmete loetelu ning metsateatise esitamise, menetlemise ja registreerimise kord ning tähtajad“;

5. Keskkonnaministri 21. detsembri 2006. a nr 84 „Metsamaterjali veoeeskiri, metsamaterjali üleandmise-vastuvõtmise aktile ja veoselehele esitatavad nõuded ning müüdud või ostetud raieõiguse või metsamaterjali kohta Maksu- ja Tolliametile esitatava teatise vorm“.

Vajalik on ka uue rakendusakti kehtestamine „Istandike registreerimise, sealhulgas eksperthinnangu andmise, rajamise, kasvatada lubatud puuliikide ja kasutada lubatud kultiveerimismaterjali algmaterjali päritolupiirkonnad ning majandamise täpsemad nõuded “.

8. Seaduse rakendamisega seotud riigi ja kohaliku omavalitsuse tegevused, eeldatavad kulud ja tulud

Infosüsteemide arendused ja halduskulu (hinnanguliselt 255 500 eurot) kaetakse riigieelarvest Kliimaministeeriumi valitsemisala eelarve piires.

Istandikega seotud nõuete rakendamine nõuab metsaregistri arendust, et pidada arvestust istandike pindala ning asukoha üle, kuna praegu selline register puudub. Metsanduse pikka vaadet (punkt 11) käsitletakse teistes strateegilistes dokumentides („Eesti metsapoliitika põhialused“, „Eesti 2035“ jm) ning eraldi metsanduse arengukava koostada ei ole tarvis.

Püsimetsandusega seotud nõuded toovad kaasa Keskkonnaameti töökoormuse marginaalse kasvu. Muudatustega punktides 24, 25 ja 26 suureneb Keskkonnaameti töökoormus lageraie metsateatiste menetlemisel: raielangi lubatud suuruse 7 ha pealt 5 ha peale viimisel väheneb metsaregistri automaatotsuste arv lageraie metsateatiste menetlemisel kolmandiku võrra ning need metsateatised suunatakse spetsialistidele menetlemiseks. Samuti tuleb investeerida, et arendada metsaregistrit.

2022. aastal menetles metsaregistri automaatsüsteem 36 003 ja 2023. aastal 30 635 lageraie metsateatist. Seega tuleb muudatuse jõustumisel menetleda veel lisaks vähemalt 10 000 lageraie metsateatist. Selleks tuleb Keskkonnaametil töö sisemiselt ümber korraldada. Samas vähenevad kulud, kuna e-postiga metsateatisi ei esitata. Lisaks vähendab eraldisepõhine metsakorraldus näiteks metsauuendusekspertiiside koostamise vajadust. Metsaregistri arenduskulud on hinnanguliselt 500 eurot.

Avaliku sektori üldine töökorraldus jääb eraldisepõhise metsakorralduse põhimõtte rakendamisel samaks, Keskkonnaagentuuril võib esineda vaid väike kulude kasv kontrollkäikudel andmete kontrollimiseks läbitavate kilomeetrite hulga kasvu tõttu. Seda aitab kompenseerida kvaliteetsete andmete esitamise suurem hulk ja korduskontrollide ning Keskkonnaameti tehtavate metsauuendusekspertiiside vähenemine. Eraldisepõhisele metsakorraldusele üleminekuga kulusid ei kaasne.

9. Seaduse jõustumine

Punktid 13, 25 ja 26 jõustuvad 2025. aasta 1. juulil, kuna metsaregistri arendus ei ole aeganõudev.

Punktid 4, 6, ja 11 jõustuvad 2026. aasta 1. juulil, et arendustööd jõuaksid valmis teha nii riik kui ka metsaregistrit kasutavad ettevõtted.

10. Eelnõu kooskõlastamine, huvirühmade kaasamine ja avalik konsultatsioon

Eelnõu esitati kooskõlastamiseks eelnõude infosüsteemi kaudu Haridus- ja Teadusministeeriumile, Justiitsministeeriumile, Kaitseministeeriumile, Majandus- ja Kommunikatsiooniministeeriumile, Rahandusministeeriumile, Regionaal- ja Põllumajandusministeeriumile ning ettepanekute tegemiseks Eesti Linnade ja Valdade Liidule, metsakorraldusettevõtetele, Eesti Maaülikoolile, Eesti Erametsaliidule, Eesti Metsa- ja Puidutööstuse Liidule, Eesti Keskkonnaühenduste Kojale.

Haridus- ja Teadusministeerium, Justiitsministeerium, Kaitseministeerium, Majandus- ja Kommunikatsiooniministeerium ning Rahandusministeerium kooskõlastasid märkustega. Regionaal- ja Põllumajandusministeerium jättis eelnõu kooskõlastamata, esitades omapoolsed märkused. Esitatud märkuste ja ettepanekutega arvestamise/mittearvestamise tabelon lisatud seletuskirjale.

„Algatab Vabariigi Valitsus…………………………………………………..“

Lisa 1

KAVAND

Metsa majandamise eeskiri

KLIIMAMINISTER

MÄÄRUS

Tallinn 2024 nr

**Keskkonnaministri 27.12.2016 aasta määruse**

**nr 88 „Metsa majandamise eeskiri“ muutmine**

Määrus kehtestatakse [metsaseaduse](https://www.riigiteataja.ee/akt/dyn%3D113072023034%26id%3D106072017004%21pr24lg6) § 10¹ lõige 2, § 24 lõigete 6, 7 ja 10; § 25 lõigete 3 ja 7; § 28 lõike 8¹; § 29 lõigete 3, 4¹, 5 ja 6; § 30 lõigete 3 ja 7; § 31 lõigete 3 ja 4; § 33; § 40 lõigete 4¹–7 ja 11 ning § 43 lõike 3  alusel.

**1)** paragrahv 13 lõige 1 sõnastatakse järgmiselt:

„(1)“;

**2)** määrust täiendatakse §-ga 24 järgmises sõnastuses:

„**§ 24. Metsa majandamise erisused õppe-, teadus- ja arendusasutustele metsa majandamiseks teaduseesmärkidel**

(1)

(2)

(3)“.

Lisa 2.

KAVAND

Istandike registreerimise, rajamise ja majandamise kord

KLIIMAMINISTER

MÄÄRUS

Tallinn 2024 nr

Istandike registreerimise, sealhulgas eksperthinnangu andmise, rajamise, kasvatada lubatud puuliikide ja kasutada lubatud kultiveerimismaterjali algmaterjali päritolupiirkonnad ning majandamise täpsemad nõuded

Määrus kehtestatakse metsaseaduse § 3¹ lõike 7 alusel.

**§ 1. Määruse reguleerimisala**

Määrusega kehtestatakse istandike registreerimise, rajamise ja majandamise nõuded.

**§ 2. Istandike kaardistamine**

**§ 3. Istandike registreerimine**

**§ 4. Istandike rajamine**

**§ 5. Istandike majandamine**

1. https://www.riigiteataja.ee/akt/320052023002?leiaKehtiv. [↑](#footnote-ref-2)
2. https://valitsus.ee/sites/default/files/documents/2021-06/Eesti%202035\_PUHTAND%20%C3%9CLDOSA\_210512\_1.pdf [↑](#footnote-ref-3)
3. [EUR-Lex - 52024XC06789 - EN - EUR-Lex](https://daeckel.com/lander/daeckel.com/?uri=CELEX%3A52024XC06789&_=%2Flegal-content%2FEN%2FTXT%2F.%2F..%2F..%2F..%2Flegal-content%2FET%2FTXT%2F.%2F..%2F..%2F..%2Flegal-content%2FGA%2FTXT%2F.%2F..%2F..%2F..%2Ferror%2F.%2F..%2Fcollection%2Feu-law%2Ftreaties%2F.%2F..%2F..%2F..%2Flegal-content%2FAUTO%2F.%2F..%2F..%2F..%2Flegal-content%2FFI%2FTXT%2F.%2F..%2F..%2F..%2Foj%2Fdaily-view%2FL-series%2F.%2F..%2F..%2F..%2Fcollection%2Feu-law%2F.%2F..%2F..%2Foj%2Fdaily-view%2FC-series%2F.%2F..%2F..%2F..%2Flegal-content%2FEN%2FTXT%2F.%2F..%2F..%2F..%2Flegal-content%2FET%2FTXT%2F.%2F..%2F..%2F..%2Flegal-content%2FET%2FTXT%2F%23XwKUwjkJUt2G%2Fu4nN4AUCWPjXawP6VlWug%3D%3D) [↑](#footnote-ref-4)
4. https://kliimaministeerium.ee/sites/default/files/documents/2021-06/sihtryhmade\_ootused\_metsanduse\_arengukavale.pdf [↑](#footnote-ref-5)
5. https://eur-lex.europa.eu/legal-content/ET/TXT/HTML/?uri=CELEX:32023R1115 [↑](#footnote-ref-6)
6. Lutter *et al.* 2023a; Oja *et al.* 2016; Randlane *et al.* 2017; Rähn *et al.* 2024; Tullus 2013; Tullus *et al.* 2015, 2022a, 2022b). [↑](#footnote-ref-7)
7. Bauhus, J., van der Meer, P. J., Kanninen, M. (2010). Ecosystem Goods and Services from Plantation Forests. Earthscan. ISBN: 9781844077247 [↑](#footnote-ref-8)
8. Lutter, R; Tullus, A; Kanal, A; Tullus, T; Tullus, H (2016). The impact of short-rotation hybrid aspen (*Populus tremula* L. × *P. tremuloides* Michx.) [↑](#footnote-ref-9)
9. (Lutter, R; Riit, T; Agan, A; Rähn, E; Tullus, A; Sopp, R; Ots, K; Kaivapalu, M; Täll, K; Tullus, T; Tedersoo, L; Drenkhan, R; Tullus, H. (2023). [↑](#footnote-ref-10)
10. Kaivapalu, Marju; Ots, Katri; Lutter, Reimo; Tullus, Arvo; Tullus, Tea; Sopp, Reeno; Hepner, Heiki; Siller, Mari-Liis; Hordo, Maris; Õunapuu-Pikas, Eele; Täll, Kristjan; Vares, Aivo; Tullus, Hardi (2024). [↑](#footnote-ref-11)
11. Viide: Freer-Smith, P., Muys, B., Bozzano, M., jt. (2019). Plantation forests in Europe: challenges and opportunities. European Forest Institute. DOI: 10.36333/fs09 [↑](#footnote-ref-12)
12. Freer-Smith, P.; Muys, B.; Bozzano, M.; jt. (2019). Plantation forests in Europe: challenges and opportunities. From Science to Policy 9. European Forest Institute. DOI: 10.36333/fs09 [↑](#footnote-ref-13)
13. Lutter, R.; Tullus, A.; Kanal, A.; Tullus, T.; Vares, A.; Tullus, H. (2015) Growth development and plant-soil relations in mid-term silver birch (*Betula pendula* Roth) plantations on previous agricultural lands in hemiboreal Estonia. European Journal of Forest Research, 134(4), 653−667. DOI: 10.1007/s10342-015-0879-x [↑](#footnote-ref-14)
14. [Eesti metsa- ja puidusektor 2022](https://empl.ee/wp-content/uploads/2024/05/EY_EMPL_majandusmojud_2022_final.pdf) [↑](#footnote-ref-15)